(Prague, ibu negara Czech yang mempesonakan, adalah antara bandar paling indah di Eropah/Google)

PRAGUE, 4 November- Parlimen Republik Czech meluluskan cukai untung besar terhadap bank dan syarikat tenaga yang mendapat manfaat daripada lonjakan harga akibat pencerobohan Rusia di Ukraine.Cukai luar biasa 60% , yang juga melibatkan syarikat minyak dan perlombongan, akan dikenakan pada 2023-2025.Hasil daripada levi akan digunakan untuk menampung kos luar biasa yang akan ditanggung kerajaan selepas harga siling tenaga dikuatkuasakan awal tahun ini.Rang undang-undang itu masih perlu diluluskan oleh senat dan ditandatangani menjadi undang-undang oleh presiden untuk berkuat kuasa.September lepas, menteri tenaga Kesatuan Eropah (EU) bersetuju mengurangkan penggunaan kuasa dan mengenakan levi "durian runtuh" terhadap firma tenaga.Republik Czech kini memegang jawatan presiden giliran blok itu selama enam bulan.Isi rumah di seluruh Eropah sedang bergelut dengan kenaikan harga tenaga disebabkan terutamanya pengurangan bekalan gas dari Rusia berikutan pencerobohannya di Ukraine.Harga tenaga adalah pendorong utama di sebalik rekod inflasi yang mencapai kadar tahunan sebanyak 18% di Republik Czech pada bulan September. -AFP

(Republik Czech kenakan "cukai durian runtuh" terhadap bank, firma tenaga/REUTERS)


Proses pemberhentian pekerja Twitter bermula

(Twitter berkata pihaknya akan mula memberhentikan pekerjanya/AFP)

SAN FRANCISCO, 4 November- Twitter mula memberhentikan pekerjanya hari ini, menurut memo yang dihantar kepada kakitangan, dengan beberapa pekerja memfailkan saman mendakwa tindakan pemilik baharu, Elon Musk melanggar undang-undang buruh Amerika Syarikat.E-mel seluruh syarikat yang dilihat oleh AFP mengatakan pekerja Twitter akan menerima berita melalui e-mel pada permulaan waktu berkeja hari ini, waktu California, tentang apa nasib mereka.Ia tidak memberikan jumlah yang akan diberhentikan tetapi Washington Post dan New York Times melaporkan bahawa kira-kira separuh daripada 7,500 pekerja Twitter akan dilepaskan."Dalam usaha meletakkan Twitter pada laluan yang sihat, kami akan melalui proses sukar untuk mengurangkan tenaga kerja global kami," kata e-mel itu.Kakitangan Twitter telah bersiap sedia untuk berita buruk seperti ini sejak Musk menyelesaikan pengambilalihan besarnya bernilai $44 bilion lewat minggu lalu dan dengan cepat bersiap sedia untuk membubarkan lembaga pengarah dan memecat ketua eksekutif dan pengurus tertingginya.Lewat Khamis, sekumpulan lima pekerja Twitter yang telah dipecat memfailkan aduan bahawa mereka tidak diberi tempoh notis 60 hari yang diperlukan seperti yang dikehendaki bawah undang-undang persekutuan AS dan negeri California.

(Skrin telefon memaparkan foto Elon Musk dengan logo Twitter ditunjukkan di latar belakang, di Washington/AFP)

Tuntutan itu merujuk kepada Akta Pemberitahuan Pelarasan dan Latihan Semula (WARN) Pekerja AS, yang memberi pekerja hak menerima notis awal dalam kes pemberhentian besar-besaran atau penutupan syarikat.Tuntutan itu juga meminta mahkamah menyekat Twitter daripada meminta pekerja menandatangani dokumen yang akan mengetepikan hak mereka bawah Akta WARN.E-mel yang dihantar Khamis memberitahu pekerja untuk pulang ke rumah dan tidak melaporkan diri untuk bekerja pada hari Jumaat."Pejabat kami akan ditutup buat sementara waktu dan semua akses lencana akan digantung," kata e-mel itu. Mereka yang dalam perjalanan ke pejabat hendaklah berpatah balik dan pulang ke rumah."E-mel itu mengakui bahawa Twitter sedang melalui "pengalaman yang sangat mencabar.""Kami menyedari bahawa ini akan memberi kesan kepada beberapa individu yang telah membuat sumbangan berharga kepada Twitter, tetapi tindakan ini malangnya perlu untuk memastikan kejayaan syarikat bergerak ke hadapan," tambahnya. -AFP


Myanmar terima penghantaran jet pejuang buatan Rusia

BANGKOK, 4 November- Tentera Myanmar telah mula menerima penghantaran sekumpulan jet tempur buatan Rusia, kata kumpulan pemantau.Ia merupakan perkakasan terbaharu yang dihantar dari Moscow ketika pejuang hak asasi manusia menuduh pihak junta menyasarkan orang awam dalam serangan udara.Ketika berada bawah kerajaan awam pimpinan Aung San Suu Kyi pada 2018, tentera Myanmar membeli enam Sukhoi Su-30 dari Rusia, menurut laporan media negara Rusia.Data satelit, laporan daripada pengintip penerbangan dan sumber tertutup "kini dengan yakin mengesahkan" kehadiran sekurang-kurangnya satu daripada jet itu di ibu negara Naypyidaw, kata kumpulan pemantau, Myanmar Witness.Ia bagaimanapun tidak menyatakan sama ada jet itu sedang menjalani latihan atau diterbangkan dalam misi aktif.Media tempatan sebelum ini melaporkan antara empat hingga enam jet pejuang dilengkapi kerusi berkembar pelbagai peranan telah tiba di negara itu, diiringi jurulatih dan juruteknik Rusia.Tentera belum mengulas mengenai penjualan atau bilangan jet itu telah berada di Myanmar.Rusia merupakan pembekal senjata utama dan penyokong junta, yang menyifatkan pencerobohan Moscow di Ukraine sebagai "wajar".Junta Myanmar sedang bergelut untuk menghancurkan tentangan rakyat selepas ia merampas kuasa tahun lepas.Kumpulan pejuang etnik, "Pasukan Pertahanan Rakyat" dan kumpulan hak asasi manusia menuduh tentera melakukan jenayah perang melancarkan serangan udara terhadap orang awam.Namun pihak junta menafikannya dan medakwa tuduhan itu hanya "khabar angin". -AFP

(Sebuah jet pejuang Rusia terbang di atas persimpangan kereta api yang terbakar di bandar Shakhtarsk di Donetsk/REUTERS)


Keadaan Imran Khan stabil selepas cubaan membunuh beliau

(Penyokong bekas perdana menteri Pakistan Imran Khan, mengambil bahagian dalam protes berhampiran trak kontena sehari selepas cubaan membunuh Khan/AFP)

WAZIRABAD, 4 November- Bekas perdana menteri Pakistan, Imran Khan sedang menjalani rawatan pemulihan di hospital, sehari selepas seorang lelaki bersenjata menembaknya ketika mengadakan perarakan menuju Islamabad di Gujranwala."Imran stabil dan beliau baik-baik saja di hospital Shaukat Khanum di bandar timur Lahore," kata doktornya Faisal Sultan kepada AFP.Bekas bintang kriket antarabangsa berusia 70 tahun itu mengetuai konvoi kempen bantahan dan perarakan kebebasan yang disertai ribuan penyokong sejak minggu lalu dari Lahore ke ibu kota Islamabad.Imran mengalami sekurang-kurangnya satu luka tembakan di kaki kanannya apabila seorang lelaki bersenjata melepaskan tembakan pistol ke arah trak kontena yang diubah suainya ketika beliau memandu perlahan melalui orang ramai yang di laluan sesak di Wazirabad, sekitar 170 kilometer di timur Islamabad.“Semua orang yang berdiri di barisan paling hadapan telah dipukul. Ia merupakan cubaan membunuh,” kata bekas Menteri Penerangan Fawad Chaudhry, yang berdiri di belakang Imran."Bekas perdana menteri itu bersemangat tinggi," kata ahli parlimen parti Pakistan Tehreek-e-Insaf (PTI), Seemi Bokhari selepas melawatnya di hospital."Doktor membenarkan beliau bergerak. Imran berasa sihat sepenuhnya dan tidak lama lagi akan dibenarkan keluar," katanya kepada AFP.Serangan terhadap konvoinya oleh seorang lelaki bersenjata menyaksikan seorang lelaki terbunuh dan sekurang-kurangnya 10 yang lain cedera. -AFP

(Seorang budak lelaki menonton saluran televisyen yang menayangkan berita bekas perdana menteri Pakistan Imran Khan, di Islamabad/AFP)


Insiden jambatan runtuh: Gujerat gantung tugas pentadbir kanan tempatan

(Anggota penyelamat mencari mangsa yang terlibat selepas jambatan merentasi sungai Machchhu runtuh/AFP)

MORBI, 4 November- Seorang pegawai kanan pentadbiran di bandar Morbi di India telah digantung tugas oleh kerajaan negeri Gujerat berikutan insiden jambatan runtuh yang menyebabkan kematian seramai 135 orang, kata pejabat ketua menteri pada hari Jumaat.Setiausaha kepada Ketua Menteri Gujarat Bhupendra Patel, Pankaj Joshi, memberitahu kerajaan negeri telah menggantung Ketua Pegawai Perbandaran Morbi, Sandeepsinh Zala kerana kejadian tersebut. Zala tidak dapat dihubungi untuk mendapatkan komen.Jambatan gantung era kolonial di Morbi, di sungai Machchhu, dipenuhi pengunjung pada perayaan Diwali dan Chhath Puja hingga menyebabkan orang ramai terjatuh ke dalam air kira-kira 10 meter.Jambatan itu berukuran 233 meter panjang dan 1.25 meter lebar, telah dibina pada tahun 1877 dan ditutup selama enam bulan untuk pembaikan sehingga minggu lalu.

(Jambatan gantung yang rosak selepas ia runtuh pada Ahad, di bandar Morbi, Gujarat/REUTERS)

Setakat ini, polis telah menahan sembilan individu yang berkaitan dengan kejadian itu atas pertuduhan membunuh tanpa niat.Mereka yang ditahan termasuk kerani tiket, tiga pengawal keselamatan yang bertugas semasa jambatan runtuh dan kontraktor yang bertanggungjawab dalam kerja-kerja pembaikan.Zala sebelum ini berkata bahawa Oreva, sebuah syarikat yang berpangkalan di Gujerat telah bertanggungjawab menyelenggara jambatan itu dan tidak memaklumkan kepada pihak berkuasa sebelum membukanya semula minggu lalu, sambil menambah jambatan itu tidak disahkan sesuai untuk kegunaan awam setelah pembaikan.Zala menjadi orang pertama daripada pentadbiran tempatan yang dikenakan tindakan.Perdana Menteri India, Narendra Modi yang berasal dari negeri itu dan menjadi ketua menterinya selama hampir 13 tahun, telah menggesa siasatan terperinci dan meluas mengenai punca bencana itu.Kerajaan di negeri India Barat, di mana pilihan raya perundangan akan diadakan bulan depan, membatalkan operasi mencari mangsa yang terselamat pada Khamis. Pasukan bomba tempatan, pasukan bencana negeri dan negara akan terus bersiap sedia, kata satu kenyataan kerajaan.-REUTERS


KALPA ikrar teruskan mogok penerbangan

NAIROBI, 4 November- Juruterbang di syarikat penerbangan Kenya Airways merancang untuk melancarkan mogok bermula Sabtu ini bagi mendapatkan persekitaran kerja yang lebih baik walaupun mahkamah telah mengeluarkan perintah larangan terhadap tindakan berkenaan menurut Kesatuan Juruterbang Penerbangan Kenya (KALPA).Syarikat Kenya Airways, sebahagiannya merupakan pemilikan oleh kerajaan serta syarikat penerbangan Belanda (KLM) dan merupakan satu syarikat penerbangan terbesar di benua Afrika, namun menghadapi kesukaran akibat beberapa faktor seperti kekurangan penumpang serta kenaikan harga minyak global.KALPA berkata beberapa siri pertemuan telah diadakan dengan pengurusan syarikat, namun tiada titik penyelesaian dicapai.

Menurut Setiausaha KALPA, Kapten Murithi Nyaga, tiada penerbangan Kenya Airways akan berlepas dari Lapangan Terbang Antarabangsa Jomo Kenyatta pada Sabtu.

"Tindakan pengurusan Kenya Airways menyebabkan kami tiada pilihan lain selain notis 14 hari mengenai tindakan itu tidak diendahkan," kata Nyaga.Isnin lalu, syarikat penerbangan itu memenangi perintah mahkamah bagi menghentikan mogok, tetapi KALPA bagaimanapun berikrar meneruskan mogok yang telah dirancang sebelum ini sebagai tanda protes."Tindakan industri tidak diperlukan pada ketika ini, kerana ia akan melambatkan dan mengganggu pemulihan kewangan dan operasi serta menyebabkan kerosakan reputasi kepada Kenya Airways," kata pengerusi lembaga Michael Joseph dalam satu kenyataan.


Putin belum putuskan kehadiran ke Sidang Kemuncak G20

JAKARTA, 4 November- Presiden Rusia Vladimir Putin masih belum memutuskan sama ada beliau akan menghadiri Sidang Kemuncak Pemimpin Kumpulan 20 (G20), kata pemimpin negara tuan rumah Indonesia dalam satu wawancara.Pertemuan ekonomi tertinggi dunia telah dibayangi oleh pencerobohan Rusia ke atas jirannya dengan kedua-dua pihak terus bertempur di lapangan tanpa perubahan ketara.Presiden Indonesia Joko Widodo berkata Putin memberitahunya dalam panggilan telefon pada Rabu lepas, kehadiran beliau ke perhimpunan dua hari di pulau peranginan Bali masih belum dipastikan."Beliau (Putin) mahu hadir tetapi tidak dapat membuat keputusan buat masa ini," kata Widodo kepada akhbar tempatan, Kompas dalam satu temu bual yang diterbitkan hari ini.Indonesia mengamalkan dasar luar neutral mengenai perang Ukraine dan turut menjemput Presiden Ukraine, Volodymyr Zelensky ke sidang kemuncak walaupun Ukraine bukan ahli G20.Zelensky yang dijangka mengambil bahagian secara maya bagaimanapun mengancam untuk memboikot sidang kemuncak itu jika Putin hadir."Sekiranya pemimpin Persekutuan Rusia mengambil bahagian, Ukraine tidak akan mengambil bahagian," katanya dalam sidang media di Kiev semalam.Indonesia menggesa resolusi aman kepada perang di Rusia yang telah berlarutan selama berbulan-bulan.Widodo menjadi pemimpin Asia pertama melawat Kiev dan Moscow sejak perang meletus pada Februari lalu.Setakat ini 17 pemimpin G20 telah mengesahkan kehadiran mereka ke Bali, termasuk Presiden Amerika Syarikat Joe Biden dan Xi Jinping dari China. -AFP

(Vladimir Putin masih belum memutuskan sama ada beliau akan menghadiri sidang kemuncak pemimpin G20 yang dianjurkan oleh Indonesia/AFP)


El Salvador dilanda gempa bumi

SAN SALVADOR, 4 November- Gempa bumi berukuran 6.0 pada skala Richter menggegarkan El Salvador malam tadi. Bagaimanapun pihak berkuasa Salvador tidak menerima sebarang laporan mengenai kerosakan harta benda dan kecederaan.Menurut Kementerian Alam Sekitar, gegaran itu berlaku 10:26 malam, berpusat 37 kilometer (22 batu) dari pantai selatan negara itu, berhampiran bandar Mizata di wilayah La Libertad.Presiden, Nayib Bukele berkata tidak ada laporan kerosakan daripada angkatan tentera atau polis."Tiada kerosakan pada lebuh raya utama. Nampaknya gempa bumi tidak menyebabkan sebarang kerosakan. Syukur alhamdulillah," katanya di Twitter.Gempa bumi berkenaan turut dirasai di negara jiran Guatemala. Penyelaras Kebangsaan bagi Pengurangan Bencana negara itu, melaporkan tiada orang yang terjejas atau kerosakan berlaku di sana.

Sekurang-kurangnya 14 jabatan di El Salvador turut merasai gegaran itu, menurut laporan di media sosial. Bagaimanapun, Kementerian Alam Sekitar berkata gegaran itu lebih ketara di kawasan pantai.

Sementara itu, akhbar tempatan melaporkan di ibu kota San Salvador, gegaran itu menyebabkan kebimbangan dan orang ramai meninggalkan rumah mereka serta penduduk ke jalan raya di kebanyakan kawasan perumahan.Menteri Dalam Negeri, Salvador Juan Carlos Bidegain berkata walaupun tiada laporan awal mengenai kerosakan atau kecederaan, seluruh wilayah akan terus dipantau.Kerajaan menambah 'sistem amaran' di semua institusi diaktifkan untuk menangani sebarang kecemasan akibat gempa bumi.Kementerian Alam Sekitar berkata bahawa sekurang-kurangnya enam gempa susulan telah direkodkan berikutan gempa bumi awal, dengan pusat gempa di kawasan yang sama.“Gegaran susulan paling kuat ialah dengan berukuran 3.8, jadi kami menyeru penduduk supaya berhati-hati,” kata Menteri Alam Sekitar, Fernando Lopez semasa sidang media.Beliau menolak kemungkinan amaran tsunami terutamanya di kawasan pantai negara itu selepas gempa.Beliau bagaimanapun memberi amaran bahawa lebih banyak gegaran susulan mungkin akan berlaku.


(Pembakaran padi selepas musim menuai di seluruh utara India berlaku setiap tahun/AFP)

NEW DELHI, 4 November- Sekolah rendah di New Delhi akan ditutup bagi melindungi kanak-kanak daripada asap toksik yang mencemari udara di ibu negara India itu yang mempunyai 20 juta penduduk, kata pihak berkuasa.Asap tebal akibat aktiviti pertanian membakar tunggul tanaman, ekzos kenderaan dan pelepasan kilang menyelubungi ibu kota pada setiap musim sejuk dalam jerebu kelabu yang berbahaya.Hari ini, paras zarah PM2.5 yang paling berbahaya, sangat kecil sehingga boleh memasuki aliran darah hampir 25 kali ganda maksimum harian yang disyorkan oleh Pertubuhan Kesihatan Sedunia (WHO), menurut firma pemantau IQAir.Ketua Menteri Delhi Arvind Kejriwal berkata sekolah rendah akan ditutup mulai esok sehingga "keadaan udara bertambah baik"."Tiada kanak-kanak harus menderita dalam apa cara sekalipun," kata Kejriwal kepada pemberita.Delhi sering disenaraikan sebagai salah satu bandar paling tercemar di dunia. Hari ini ia sekali lagi mendahului senarai bandar utama IQAir dengan kualiti udara paling teruk.Puluhan ribu petani di seluruh utara India membakar ladang mereka pada permulaan setiap musim sejuk untuk membersihkan tunggul tanaman daripada padi yang dituai.Amalan itu merupakan salah satu punca utama masalah jerebu tahunan Delhi dan berterusan walaupun usaha dilaksanakan bagi memujuk petani menggunakan kaedah pembersihan yang berbeza. -AFP

(Jerebu teruk paksa sekolah rendah di Delhi ditutup/AFP)


Kerajaan Jepun-China rancang pertemuan pertengahan November

TOKYO, 4 November- Kerajaan Jepun dan China mula merancang pertemuan yang melibatkan Perdana Menteri Jepun, Fumio Kishida dan Presiden China, Xi Jinping pada pertengahan November, lapor akhbar Sankei. Menurut laporan Sankei, pertemuan tersebut dijangka akan diadakan semasa berlangsungnya persidangan antarabangsa di Asia Tenggara.Sidang kemuncak terbaharu China-Jepun diadakan pada 2019, ketika Xi bertemu dengan Perdana Menteri ketika itu, Shinzo Abe di Beijing. Xi telah menetapkan untuk melawat Jepun pada 2020 sebagai tetamu negara, bagaimanapun, lawatan itu ditangguhkan susulan penularan wabak COVID-19.

Sementara itu, Ketua Setiausaha Kabinet, Hirokazu Matsuno memberitahu sidang akhbar bahawa tiada apa yang diputuskan mengenai mesyuarat sidang kemuncak dengan China itu, bagaimanapun, katanya penting untuk mengekalkan dialog di pelbagai peringkat."Melalui usaha kedua-dua kerajaan, kami menyasarkan untuk membina hubungan yang membina dan stabil dengan China, di mana dialog dikekalkan dan kerjasama berlaku dalam perkara-perkara yang memberi cabaran bersama," kata Matsuno.Pertemuan antara Xi dan Kishida dijangka diadakan di luar Sidang Kemuncak G20, di Indonesia pada 15 hingga 16 November, atau pada pertemuan antara pemimpin negara-negara Kerjasama Ekonomi Asia Pasifik (APEC) pada 18 hingga 19 November di Bangkok, kata Sankei.Hubungan dua hala itu dingin selepas China melepaskan peluru berpandu balistik ke perairan berhampiran Jepun sebagai sebahagian latihan ketenteraan yang dilancarkan Beijing berikutan lawatan Speaker Dewan Rakyat A.S. Nancy Pelosi ke Taiwan pada Ogos lalu.


NATO kutuk rancangan Iran bekal senjata kepada Rusia

(Menteri Luar Turkiye Mevlut Cavusoglu (kanan) dan Setiausaha Agung NATO, Jens Stoltenberg (kiri) berucap pada sidang media di Istanbul, pada 3 Nov. 2022/AFP)

ISTANBUL, 4 November- Rancangan Iran untuk membekalkan senjata termasuk dron dan peluru berpandu balistik kepada Rusia untuk menentang Ukraine adalah "tidak boleh diterima", Perkara itu ditegaskan, Setiausaha Agung Pertubuhan Perjanjian Atlantik Utara (NATO), Jens Stoltenberg. Beliau berkata tiada negara yang harus memberikan sokongan kepada Rusia dalam peperangan menentang Ukraine."Kami melihat Iran menawarkan dron dan mempertimbangkan penghantaran peluru berpandu balistik ke Rusia," kata Stoltenberg pada sidang akhbar di Istanbul."Ini tidak boleh diterima. Tiada negara harus memberikan sokongan kepada Moscow dalam perang haram ini", katanya.

Kiev berkata kira-kira 400 dron Iran telah digunakan terhadap penduduk awam Ukraine, dan Moscow telah memesan sekitar 2,000 unit dron.Kiev dan sekutunya di Barat menuduh Tehran membekalkan dron kepada Moscow. Bagaimanapun, dakwaan tersebut telah dinafikan oleh Iran.Menurut Stoltenberg, Presiden Rusia Vladimir Putin gagal di Ukraine dan bertindak balas dengan lebih kejam."Dalam beberapa minggu kebelakangan ini, kami telah melihat berpuluh-puluh serangan dron dan peluru berpandu di seluruh Ukraine. Ini termasuk pada infrastruktur kritikal," tambahnya."Rusia dengan kejam dan sengaja menghalang orang awam Ukraine untuk pemanasan, air dan elektrik pada awal musim sejuk", kata Stoltenberg.-AFP


Kadar inflasi Filipina cecah paras tertinggi sejak 2008

MANILA, 4 November- Kadar inflasi tahunan Filipina meningkat kepada 7.7 peratus pada Oktober, tertinggi sejak Disember 2008 dan menokok daripada 6.9 peratus pada bulan sebelumnya.

Menurut Pihak Berkuasa Statistik Filipina, ia didorong oleh kenaikan harga dalam kumpulan komoditi utama, terutamanya makanan dan minuman bukan alkohol. Kadar itu berkemungkinan akan meningkat lagi. Tinjauan agensi berita Reuters mendapati, kadar inflasi pada bulan lepas berada atas unjuran median 7.1 peratus, manakala purata kadar inflasi dalam tempoh Januari hingga Oktober ialah 5.4 peratus.Agensi perangkaan itu melihat "kebarangkalian besar" bahawa inflasi boleh meningkat lagi pada bulan November, sebahagiannya disebabkan oleh kesan ribut tropika yang banyak memusnahkan baru-baru ini.

Susulan itu, agensi perancang ekonomi itu berkata kerajaan komited untuk memberikan bantuan segera bagi mengurangkan kesan kenaikan inflasi.Semalam, Gabenor bank pusat, Bangko Sentral ng Pilipinas (BSP), Felipe Medalla berkata, pihaknya akan menaikkan kadar faedah utamanya sebanyak 75 mata asas dalam mesyuarat dasar pada 17 November, selaras dengan langkah yang diambil oleh Rizab Persekutuan Amerika.BSP berhasrat untuk mengekalkan perbezaan kadar faedah sebelum kenaikan kadar Fed terkini, bagi mengurangkan sebarang kesan ke atas kadar pertukaran negara, katanya.Mata wang Peso menunjukkan prestasi paling teruk di Asia Tenggara, telah kehilangan lebih daripada 13 peratus berbanding dolar A.S. setakat tahun ini."Kami menjangkakan bank pusat akan meningkat semula pada Disember, berkemungkinan sesuai dengan sebarang langkah daripada Fed untuk menutup tahun ini," kata Ahli Ekonomi Kanan ING, Nicholas Mapa.-REUTERS


Jutaan penduduk di Sudan Selatan berdepan risiko kebuluran- PBB

JUBA, 4 November- Hampir lapan juta orang penduduk di Sudan Selatan atau dua pertiga daripada penduduk di negara itu, berdepan risiko kebuluran. Pertubuhan Bangsa Bersatu (PBB) memberi amaran masalah itu akan berlanjutan jika bantuan kemanusiaan dihentikan.Menurut PBB, penderitaan salah satu negara termiskin itu juga bertambah dengan kejadian banjir yang telah menjejaskan lebih satu juta orang penduduknya. Negara itu menghadapi konflik maut, bencana alam, ekonomi dan politik yang berterusan sejak ia mencapai kemerdekaan dari Sudan pada 2011.

(Hampir lapan juta orang penduduk di Sudan Selatan atau dua pertiga daripada penduduk di negara itu, berdepan risiko kebuluran/AFP)

"Kebuluran dan kekurangan zat makanan semakin meningkat. Banjir, kemarau dan kawasan yang dilanda konflik di Sudan Selatan, dengan sesetengah komuniti mungkin menghadapi kebuluran jika bantuan kemanusiaan tidak dikekalkan dan langkah penyesuaian iklim tidak dipertingkatkan," kata PBB .Menerusi laporan bersama Pertubuhan Makanan dan Pertanian, UNICEF dan Program Makanan Sedunia, masalah kekurangan zat berada pada tahap kritikal, sekali gus melepasi tahun 2013 dan 2016.Laporan itu memaklumkan sebanyak 7.76 juta orang berkemungkinan menghadapi masalah kekurangan makanan yang kritikal pada April hingga Julai 2023, manakala 1.4 juta kanak-kanak akan mengalami kekurangan zat makanan.-AFP


Bekas PM Pakistan, Imran Khan stabil

ISLAMABAD, 4 November- Bekas Perdana Menteri Pakistan, Imran Khan berada dalam keadaan stabil selepas ditembak di kaki semasa perhimpunan politik pada Khamis lalu.

Presiden Pakistan, Arif Alvi menyifatkan kejadian itu sebagai percubaan membunuh yang sangat kejam.Bekas bintang kriket antarabangsa itu mengetuai konvoi ribuan pengikutnya sejak Jumaat dari bandar Lahore menuju ke ibu negara Islamabad, berkempen untuk pilihan raya baharu selepas disingkirkan daripada jawatan pada April."Ini adalah percubaan untuk membunuhnya", kata pembantu kanan Raoof Hasan kepada AFP.

(Penyiasat memeriksa trak kontena yang digunakan oleh Imran Khan semasa perhimpunan politiknya, beberapa jam selepas serangan senjata api di Wazirabad/AFP)

Imran Khan melarikan diri dengan kesan tembakan di betis kanannya, manakala beberapa pegawai parti Tehreek-e-Insaf (PTI) Pakistan, turut terkena tembakan yang disasarkan kepada trak kontena yang diubah suai. Trak kontena itu membawa Imran melalui jalan yang sesak dengan orang ramai berhampiran Gujranwala.“Semua orang yang berdiri di barisan paling hadapan terkena,” kata bekas Menteri Penerangan Fawad Chaudhry, yang berdiri di belakang Imran Khan, kepada AFP.Beliau berkata penyokong dalam kumpulan itu cuba merampas pistol daripada penyerang."Dalam pergelutan itu dia tersasar daripada sasaran," katanya, sambil menambah enam orang dipukul dan seorang penyokong terbunuh.-AFP


Imran Khan cedera, konvoinya ditembak

(Bekas perdana menteri Pakistan Imran Khan berikrar kepada penyokongnya, semasa apa yang mereka panggil 'perarakan kebebasan sejati', untuk menekan kerajaan mengumumkan pilihan raya baharu, di Lahore, Pakistan 28 Oktober 2022 / REUTERS)

ISLAMABAD, 3 November- Bekas Perdana Menteri Pakistan Imran Khan cedera di kaki apabila konvoinya ditembak di timur negara itu pada Khamis, kata seorang pembantu."Seorang lelaki melepaskan tembakan dengan senjata automatik. Beberapa orang cedera. Imran Khan juga cedera," kata Asad Umar kepada Reuters.Khan, 70, mengetuai perarakan protes di Islamabad untuk menuntut pilihan raya mengejut.Perdana Menteri Shehbaz Sharif mengecam tembakan itu dan mengarahkan menteri dalam negeri untuk mendapatkan siasatan segera."Ia adalah percubaan pembunuhan yang jelas. Khan cedera tetapi dia stabil. Terdapat banyak pendarahan," kata Fawad Chaudhry, jurucakap parti Tehreek-e-Insaf (PTI) Pakistan, kepada Reuters.Media tempatan menunjukkan gambar Khan, melambai kepada orang ramai selepas dipindahkan dari kenderaannya berikutan tembakan itu.Dia dibawa ke hospital di Lahore selepas serangan di Wazirabad, hampir 200 km (120 batu) dari ibu negara, Islamabad.Penunjuk perasaan membanjiri jalanan di beberapa bahagian negara ketika pemimpin PTI menuntut keadilan.- REUTERS

(Perdana Menteri Pakistan yang digulingkan Imran Khan memberi isyarat ketika dia bercakap dengan penyokong semasa perhimpunan, di Lahore, Pakistan 21 April 2022 / REUTERS)


Suami Nancy Pelosi dibenarkan keluar hospital

SAN FRANCISCO-4 November, Suami kepada Speaker Dewan Rakyat Nancy Pelosi, telah dibenarkan keluar dari hospital pada khamis lalu, kata ahli politik Amerika Syarikat (AS)."Paul berterima kasih kepada pengendali 911, responden kecemasan, pasukan penjagaan trauma, kakitangan ICU, dan seluruh kakitangan perubatan di hospital San Francisco, tempat dia menerima rawatan", kata Nancy Pelosi.Paul Pelosi 82 tahun, diserang seorang lelaki yang memecah masuk rumah pasangan tersebut sebelum memukul kepalanya menggunakan tukul.Tertuduh, David DePape 42 tahun, telah ditangkap minggu lalu dan diperintahkan ditahan dalam tahanan selepas dia mengaku tidak bersalah atas cubaan membunuh dan pertuduhan lain semasa perbicaraannya di Mahkamah San Francisco.

Sementara itu, Presiden Amerika Syarikat (AS), Joe Biden dalam ucapannya pada Rabu lalu, mengaitkan serangan itu dengan keganasan politik yang dicetuskan oleh penyokong bekas presiden Donald Trump terhadap Kongres pada 6 Januari 2021.Katanya, Republikan telah "menimbulkan keganasan dan intimidasi terhadap pengundi dan pegawai pilihan raya."“Itulah jalan kepada huru-hara di Amerika,” katanya.


Pembunuh UK mengaku dera 101 mayat wanita

LONDON, 3 November- Seorang juruelektrik hospital yang menjalani hukuman penjara seumur hidup di Britain kerana membunuh dua wanita dan mendera mayat secara seksual di bilik mayat pada Khamis mengaku 'mendera' 23 lagi mayat wanita.David Fuller, 68, sebelum ini mengaku mencekik Wendy Knell yang berusia 25 tahun dan Caroline Pierce yang berusia 20 tahun di Kent, tenggara England, pada 1987.Dia juga mengaku bersalah atas 51 kesalahan lain yang berkaitan dengan 78 mangsa di rumah mayat antara 2008 dan 2020.Pada perbicaraan di Mahkamah Mahkota Croydon pada Khamis, Fuller mengaku melakukan penderaan seksual terhadap 23 lagi mayat wanita di rumah mayat hospital, termasuk 12 pertuduhan merogol mayat, menjadikan jumlah keseluruhan mangsa kepada 101.Pendakwa raya Michael Bisgrove berkata kenyataan daripada keluarga mangsa sedang disediakan apabila Fuller dijatuhkan hukuman bulan depan."Terdapat ramai ahli keluarga mangsa yang ingin menghadiri mahkamah, ada di antara mereka yang ingin membaca kenyataan peribadi mangsa mereka kepada mahkamah," tambahnya.Ketika menjatuhkan hukuman kepadanya atas kesalahan membunuh tahun lepas, hakim Bobbie Cheema-Grubb berkata Fuller menjalani "kehidupan yang sederhana dan biasa", tetapi "dalam pengasingan, melakukan perbuatan dalam kegelapan yang paling dalam".Polis yang menggeledah rumahnya mendapati dia telah merakamkan dirinya melakukan serangan di dua rumah mayat tempat dia bekerja dalam penyelenggaraan elektrik dari 1989.Kesalahan itu termasuk merogol mayat, memiliki imej lucah melampau melibatkan gangguan seksual terhadap mayat dan mengambil gambar kanak-kanak tidak senonoh.Bukti yang ditemui bertarikh sejak 2008 ketika peranti kamera digital semakin meluas tetapi polis percaya skala sebenar kesalahan Fuller mungkin tidak akan diketahui.Setiausaha kesihatan pada masa itu, Sajid Javid, menggelar kesalahan Fuller sebagai 'sangat menyedihkan' dan berjanji bahawa tindakan akan diambil untuk memastikan tiada perkara seumpamanya berlaku lagi.Kerajaan mengumumkan siasatan bebas tentang bagaimana jenayah Fuller tidak dapat dikesan untuk sekian lama. -AFP


Mayat lelaki terkunci dalam tandas kereta api ditemukan selepas 'mengembara' 900 kilometer

NEW DELHI, 3 November- Polis India melaporkan mereka menemui mayat seorang lelaki yang telah melalui perjalanan tanpa dikesan sejauh 900 kilometer (560 batu) merentasi utara India terkunci di dalam tandas kereta api.Mereka percaya lelaki itu menaiki kereta api beberapa hari sebelum ia berlepas dari negeri Bihar dan meninggal dunia di dalam tandas selepas mengunci pintu.Pegawai polis kereta api Ram Sahay memberitahu AFP mereka membuka pintu dengan paksa pada Ahad selepas penumpang mengadu tentang bau yang terlampau busuk.Ekspres Saharsa–Amritsar Jan Sewa ketika itu telah melakukan perjalanan selama hampir 24 jam dari titik permulaannya. Keseluruhan perjalanan mengambil masa 35 jam.Media India berkata, kereta api itu ditangguhkan hampir lima jam manakala pegawai cuba memeriksa identiti lelaki tersebut dengan pengembara lain sebelum perjalanan ke Amritsar disambung semula."Kami masih tidak tahu apa-apa tentang lelaki itu," kata Sahay.Seorang doktor, Sanjay Rai, memberitahu The Times of India bahawa lelaki itu "meninggal dunia selepas dia mungkin koma".Pihak berkuasa telah mengedarkan poster hilang lelaki itu di sekitar stesen kereta api di Bihar.Puluhan ribu mayat tidak dituntut dan tidak dikenal pasti di India setiap tahun. Mereka biasanya dibakar oleh polis selepas tiga hari, berikutan usaha mengenal pasti mana-mana rakan atau saudara si mati tidak berjaya. - AFP


Berdepan krisis ekonomi paling teruk sejak April, ribuan rakyat protes di Sri Lanka

(Penunjuk perasaan protes susulan Sri Lanka berdepan krisis ekonomi sejak April/FOTO REUTERS)

COLOMBO, 3 November - Ribuan anggota parti politik, kesatuan perdagangan dan pertubuhan bukan kerajaan berkumpul mengadakan protes susulan krisis ekonomi di ibu kota Sri Lanka.Sri Lanka berdepan situasi kecemasan sejak April apabila protes besar-besaran pelbagai pihak menentang dan mengkritik kaedah kerajaannya menangani ekonomi mereka.Matawang Sri Lanka merudum selepas kejatuhan sumber ekonomi utamanya iaitu industri pelancongan, selain bebanan hutang.

(Salah seorang penunjuk perasaan menjerit ke arah pegawai polisSri Lanka semasa protes antikerajaan oleh kesatuan sekerja,pergerakan pelajar, dan pertubuhan awam, termasuk parti pembangkang utama/FOTO REUTERS)

Sekurang-kurangnya 22 juta rakyat di negara itu bergelut krisis ekonomi sehingga tidak mampu membayar makanan, petrol dan pelbagai keperluan, selain bekalan elektrik terganggu akibat krisis tenaga.Julai lalu, Ranil Wickremesinghe mengangkat sumpah sebagai Presiden baharu, ketika negara masih berdepan krisis kewangan terburuk susulan hutang asing mencecah 51 bilion dolar AS. - REUTERS


Cubaan Korea Utara lancar peluru berpandu balistik antara benua gagal

SEOUL, 3 November - Cubaan Korea Utara melepaskan peluru berpandu balistik antara benua (ICBM) hari ini dipercayai, gagal - kata tentera Korea Selatan, dengan Washington menggesa semua negara supaya menguatkuasakan sekatan terhadap Pyongyang.Ketua Turus Bersama Seoul berkata pelancaran ICBM nampaknya telah gagal semasa "pemisahan peringkat kedua".“Julat peluru berpandu balistik jarak jauh adalah sekitar 760 kilometer, ketinggian 1,920 kilometer pada kelajuan 15 Mach,” kata tentera.Ia juga mengesan apa yang "dipercayai sebagai dua peluru berpandu balistik jarak dekat yang dilepaskan sekitar 08.39 pagi dari Kaechon, wilayah Pyongan Selatan."Tentera Korea Selatan "mengekalkan postur kesediaan penuh sambil bekerjasama rapat dengan AS dan mengukuhkan pengawasan dan kewaspadaan," katanya.Secara keseluruhan, lebih 20 peluru berpandu dilepaskan termasuk satu yang mendarat berhampiran perairan wilayah Korea Selatan.Amerika Syarikat mengecam pelancaran ICBM walaupun nampaknya gagal.

(Orang ramai menonton TV yang menyiarkan laporan berita mengenai Korea Utara yang menembak peluru berpandu balistik di pantai timurnya, di Seoul, Korea Selatan/REUTERS)

“Tindakan ini menggariskan keperluan untuk semua negara melaksanakan sepenuhnya resolusi Majlis Keselamatan PBB berkaitan DPRK,” kata jurucakap Jabatan Negara AS, Ned Price, menggunakan nama rasmi Korea Utara iaitu Republik Rakyat Demokratik Korea.Washington juga mengesahkan maklumat yang diberikan oleh tentera Korea Selatan, yang berkata sebelum ini ia telah mengesan pelancaran peluru berpandu balistik jarak jauh pada sekitar 7.40 pagi di kawasan Sunan di Pyongyang.Pelancaran itu mendorong Korea Selatan dan Amerika Syarikat untuk melanjutkan latihan udara bersama mereka, latihan terbesar yang pernah dilakukan. -AFP


Pencemaran udara di New Delhi cecah paras berbahaya

NEW DELHI, 3 November- Kabut di New Delhi mencecah paras "berbahaya" hari ini apabila asap daripada beribu-ribu kebakaran tanaman di utara India digabungkan dengan bahan pencemar lain bandar araya itu.Paras zarah paling berbahaya, PM2.5, sangat kecil sehingga boleh memasuki aliran darah ialah 588 setiap meter padu awal pagi ini, menurut firma pemantau IQAir.Bacaan itu hampir 40 kali ganda kadar maksimum harian yang disyorkan oleh Pertubuhan Kesihatan Sedunia (WHO).IQAir menilai tahap pencemaran keseluruhan sebagai "berbahaya"."Ini benar-benar masa paling teruk untuk berada di Delhi. Seseorang tidak pernah bangun dengan pencemaran ini," kata anggota polis Hem Raj, 42, kepada AFP.“Badan berasa letih dan lesu pada waktu pagi. Mata sentiasa berair dan tekak gatal selepas menghabiskan masa berjam-jam di jalan raya Delhi,” katanya.Kajian jurnal perubatan, Lancet yang dikeluarkan pada 2020 mengaitkan 1.67 juta kematian di India pada 2019 dengan pencemaran udara, termasuk hampir 17,500 di ibu negara.Pihak berkuasa Delhi kerap mengumumkan rancangan berbeza untuk mengurangkan pencemaran, contohnya dengan menghentikan kerja pembinaan, tetapi tidak memberi kesan.Pembakaran padi selepas musim menuai di seluruh Punjab dan negeri lain berterusan setiap tahun walaupun usaha memujuk petani menggunakan kaedah berbeza."Sehingga hari ini, Punjab telah menyaksikan peningkatan lebih 19% dalam kebakaran ladang sepanjang 2021,"twit Menteri Alam Sekitar, Bhupender Yadav."Tidak ada keraguan tentang siapa yang telah menjadikan Delhi sebagai ruang gas," tambahnya. -AFP

(Setiap kali musim sejuk, pembakaran dan pelepasan asap mengurangkan lagi tahap penglihatan di New Delhi/AFP)


Lima maut dalam letupan lombong arang batu di Kazakhstan

ALMATY, 3 November- Sekurang-kurangnya lima terbunuh manakala empat lagi cedera dalam satu kejadian letupan gas metana di lombong arang batu di tengah Kazakhstan pada Khamis."Pelepasan gas secara tiba-tiba semasa proses penggerudian telaga saliran menyebabkan kematian lima pekerja" di lombong Lenin milik ArcelorMittal, Ruslan Imankulov, jurucakap kementerian kecemasan negara itu, memberitahu AFP.Imankulov menambah empat orang telah dimasukkan ke hospital dan 106 telah dipindahkan.Lombong itu terletak di wilayah Karaganda yang kaya dengan sumber, yang menurut gabenornya kemalangan itu berpunca daripada letupan metana, gas yang apabila digabungkan dengan sejumlah oksigen, boleh terbakar.Siasatan terhadap kemungkinan pelanggaran peraturan keselamatan telah dibuka oleh suruhanjaya kerajaan.Dalam satu kenyataan, Presiden Kazakhstan Kassym-Jomart Tokayev mengucapkan takziah kepada keluarga dan rakan pekerja yang meninggal dunia, dan mendoakan agar mangsa yang cedera cepat sembuh.Kazakhstan, bekas republik Soviet dan peneraju ekonomi Asia Tengah, mempunyai simpanan minyak, gas dan arang batu yang banyak, serta uranium, mangan, besi dan kromium.Kemalangan lombong kerap berlaku di negara-negara bekas Kesatuan Soviet kerana kemudahan yang usang dan pendekatan keselamatan yang longgar. -AFP


Angka kematian ribut Nalgae meningkat kepada 150

(Pandangan dari udara menunjukkan rumah yang ditenggelami banjir di Capitol Hills di Alibagu, bandar Ilagan, wilayah Isabela / AFP)

MANILA, 3 November- Angka kematian akibat ribut kuat yang mencetuskan banjir dan tanah runtuh di seluruh Filipina telah mencecah 150 mangsa, kata pegawai bencana pada Khamis, ketika lebih banyak hujan diramalkan di beberapa kawasan paling teruk dilanda.Lebih 355,400 orang meninggalkan rumah mereka ketika ribut Nalgae melanda kawasan negara kepulauan itu lewat minggu lalu dan pada hujung minggu.Daripada 150 kematian yang direkodkan oleh agensi bencana negara, 63 berada di wilayah Bangsamoro di pulau selatan Mindanao di mana banjir kilat dan tanah runtuh memusnahkan kampung.Sekurang-kurangnya 128 orang cedera dan 36 masih hilang di seluruh negara, kata agensi itu. Pihak berkuasa telah memberi amaran bahawa tiada harapan untuk mencari lebih banyak mangsa yang terselamat.Mindanao jarang berada dalam laluan kira-kira 20 taufan yang melanda Filipina setiap tahun, namun ribut yang sampai ke wilayah itu kebanyakan lebih berbahaya berbanding di Luzon dan bahagian tengah.Dengan lebih banyak ramalan hujan pada Khamis, agensi bencana di Bangsamoro sedang bersiap sedia menghadapi kemungkinan kemusnahan selanjutnya di wilayah miskin dan pergunungan."Tanah masih basah di kawasan di mana banjir kilat dan tanah runtuh berlaku jadi hakisan selanjutnya boleh dicetuskan serta-merta," kata Naguib Sinarimbo, ketua pertahanan awam wilayah."Laluan air dan sungai yang berada di laluan banjir kilat disekat oleh serpihan dan batu-batu besar supaya mudah melimpah."Presiden Ferdinand Marcos telah menyalahkan penebangan hutan dan perubahan iklim sebagai punca tanah runtuh yang dahsyat di Bangsamoro.Beliau telah menggesa pihak berkuasa tempatan untuk menanam pokok di atas gunung yang gundul."Itu satu perkara yang perlu kita lakukan," kata Marcos pada taklimat minggu ini."Kami telah mendengar ini berulang kali, tetapi kami masih meneruskan pemotongan pokok. Itulah yang berlaku, tanah runtuh seperti itu berlaku."Marcos telah mengisytiharkan darurat bencana selama enam bulan di wilayah yang paling teruk terjejas, dan menyalurkan dana untuk usaha bantuan. -AFP

(Petugas penyelamat menjalankan operasi mencari dan menyelamat di Datu Odin Sinsuat, wilayah Maguindanao / AFP)


Loji nuklear Ukraine terputus daripada grid susulan serangan tentera Rusia

(Loji Kuasa Nuklear Zaporizhzhia semasa konflik Rusia-Ukraine di luar Enerhodar di wilayah Zaporizhzhia, Ukraine yang dikuasai Rusia, 14 Oktober 2022/REUTERS)

KIEV, 3 November– Serangan tentera Rusia dilaporkan merentasi kawasan besar Ukraine hari ini dengan banyak wilayah mengalami kerosakan infrastruktur, gangguan bekalan elektrik ke loji nuklear terbesar di Eropah, kata pegawai Ukraine.Loji janakuasa nuklear Zaporizhzhia di selatan Ukraine sekali lagi telah terputus daripada rangkaian kuasa selepas serangan Rusia merosakkan talian voltan tinggi dan meninggalkannya hanya dengan penjana diesel, kata firma nuklear Ukraine, Energoatom.Kilang itu yang dikuasai Rusia tetapi dikendalikan oleh pekerja Ukraine, mempunyai bahan bakar selama 15 hari untuk menjalankan penjana, kata Energoatom.Serangan Rusia juga dilaporkan di Kriviy Rih, di tengah Ukraine, dan di Sumy dan Kharkiv, di timur laut. Pertempuran hebat sedang berlaku di kawasan timur Luhansk dan Donetsk."Musuh cuba mengekalkan wilayah yang ditawan buat sementara waktu, menumpukan usahanya untuk menghalang tindakan Angkatan Pertahanan di kawasan tertentu," kata kakitangan am Ukraine.Rusia berkata ia menyasarkan infrastruktur sebagai sebahagian daripada apa yang dipanggil "operasi ketenteraan khas" untuk melemahkan keupayaan tentera Ukraine dan menghapuskan faktor yang berpotensi mengancam keselamatan Rusia.Akibatnya, orang awam Ukraine mengalami gangguan bekalan elektrik dan air dalam beberapa minggu kebelakangan ini.Rusia menafikan menyasarkan orang awam, walaupun konflik itu telah mengorbankan beribu-ribu nyawa, menyebabkan berjuta-juta orang kehilangan tempat tinggal dan meruntuhkan beberapa bandar di Ukraine. -REUTERS

(Sebuah kapal kargo yang membawa bijirin Ukraine, transit Bosphorus, di Istanbul, Turki 2 November 2022/REUTERS)


Bunuh 14 pelajar dan tiga kakitangan sekolah, pemuda terlepas hukuman mati

(Nikolas Cruz yang menembak mati 17 orang di sekolah di Florida pada Februari 2018/FOTO REUTERS)

FLORIDA, 11 November - Seorang pemuda yang membunuh 14 pelajar dan tiga kakitangan di Marjory Stoneman Douglas High School di Parkland, Florida pada Februari 2018 lalu, dijatuhi hukuman penjara seumur hidup.Juri Amerika Syarikat (AS) menolak hukuman mati terhadap Nikolas Cruz berusia 24 tahun pada Oktober lalu.Para juri bersetuju menukar hukuman terhadap Cruz dari hukuman mati kepada penjara seumur hidup tanpa kemungkinan mendapat sebarang parol.Dalam perbincangan kes tersebut, seorang atau lebih daripada 12 juri berkenaan mendapati pemuda tersebut tidak wajar menerima hukuman itu.

(Nikolas Cruz (tengah) di Mahkamah Daerah Broward County, Fort Lauderdale/FOTO REUTERS)

Cruz tahun lalu membuat pengakuan bersalah atas pembunuhan dilakukannya pada 14 Februari 2018.Ketika kejadian, Cruz baru berusia 19 tahun dengan melakukan pembunuhan dan menyerang pelajar dan kakitangan Sekolah Tinggi Marjory Stoneman Douglas, selepas dia dibuang dari sekolah berkenaan.Sebahagian mangsa yang terselamat membuat gerakan dan menggesa pihak kerajaan mengetatkan undang-undang penggunaan senjata api, yang dikaitkan dengan pemilikan senjata api yang mudah sehingga menyebabkan insiden tembakan rambang sering berlaku. - REUTERS


PBB tolak gesaan Rusia siasat program senjata biologi AS di Ukraine

(Dmitry Polyanskiy dan  Vasily Nebenzya bercakap sebelum mesyuarat Majlis Keselamatan PBB di Ibu Pejabat Pertubuhan Bangsa-Bangsa Bersatu untuk membincangkan konflik di Ukraine/AFP)

AMERIKA SYARIKAT, 3 November- Majlis Keselamatan Pertubuhan Bangsa Bersatu (PBB) menolak resolusi yang dirangka oleh Rusia, menggesa siasatan berhubung dakwaan terdapat penglibatan Washington dalam pembangunan senjata biologi di Ukraine.Rusia secara rasmi meminta penyiasatan PBB minggu lalu terhadap tuduhan itu, yang kerap dibuat sejak permulaan serangannya di Ukraine.Resolusi yang dikemukakan pada hari Rabu menerima dua undi menyokong (Rusia dan China), tiga menentang (Perancis, Amerika Syarikat dan Britain, yang mempunyai kuasa veto) dan 10 anggota tidak tetap Majlis semuanya berkecuali.Teks itu memperuntukkan "penubuhan suruhanjaya yang dianggotai semua anggota Majlis Keselamatan untuk menyiasat dakwaan terhadap AS dan Ukraine" berhubung kewajiban mereka bawah konvensyen yang melarang pembangunan, pengeluaran dan penggunaan senjata biologi.Timbalan Duta Besar Rusia Dmitry Polyanskiy kesal dengan keputusan undian itu, "Negara-negara Barat menunjukkan bahawa undang-undang tidak terpakai terhadap mereka.""Ini adalah mentaliti penjajah yang biasa kita saksikan dan kita tidak terkejut dengannya," tambahnya, yang berjanji untuk kembali kepada isu ini dalam persidangan semakan Konvensyen Senjata Biologi, dari 28 November hingga 16 Disember di Geneva."AS mengundi menentang resolusi ini kerana ia berdasarkan maklumat yang salah, ketidakjujuran, niat jahat dan kurangnya rasa hormat" terhadap Majlis Keselamatan, jawab Duta Besar AS Linda Thomas-Greenfield.

Resolusi ini adalah "satu peristiwa penting untuk penipuan dan pembohongan Rusia" dan "tiada siapa yang mempercayainya kecuali China," tambahnya.Amerika Syarikat dan Ukraine telah menolak mentah-mentah tuduhan Rusia minggu lalu, dengan Amerika menggelarnya sebagai "fabrikasi tulen."Timbalan Perwakilan Tinggi PBB bagi Hal Ehwal Perlucutan Senjata, Adedeji Ebo pula mengulangi kenyataannya bahawa PBB tidak mempunyai pengetahuan tentang program sedemikian, dan tidak mempunyai mandat atau kapasiti teknikal untuk menyiasat dakwaan itu. -AFP


BoE dijangka umum kenaikan kadar faedah terbesar Britain dalam lebih tiga dekad

(Orang ramai berjalan melepasi Bank of England di daerah kewangan City of London di London, Britain, 27 Oktober 2022/REUTERS)

LONDON, 3 November- Bank of England (BoE) dijangka menaikkan kadar faedah utamanya hari ini dengan jumlah terbesar sejak 1989 dalam usaha meredakan inflasi Britain yang melangit.Susulan mesyuarat terkini, BoE dilihat menaikkan kos pinjaman sebanyak 0.75 mata peratusan kepada 3%, menurut konsensus pasaran, yang akan menjadi paras tertinggi sejak krisis kewangan global 2008.Sesetengah penganalisis bagaimanapun meramalkan kenaikan satu mata peratusan, juga paras tertinggi dalam 33 tahun.Keputusan BoE dijangka menambah krisis kos sara hidup bagi berjuta-juta rakyat Britain apabila kenaikan oleh bank pusat menyaksikan pemberi pinjaman runcit menaikkan kadar faedah ke atas pinjaman mereka sendiri.Pembayaran balik gadai janji UK telah melonjak dalam beberapa minggu kebelakangan ini juga selepas bajet yang didorong oleh hutang perdana menteri Britain sebelum ini, Liz Truss menakutkan pasaran, memaksanya meletak jawatan dan mencetuskan pembelian kecemasan bon kerajaan UK oleh BoE.Penggantinya Rishi Sunak kemudiannya cuba meredakan pasaran dengan membayangkan kenaikan cukai dalam belanjawan baharu pada 17 November, walaupun langkah sedemikian menjejaskan ekonomi Britain."Saya rasa semua orang tahu kita menghadapi prospek ekonomi yang mencabar dan keputusan sukar perlu dibuat," kata Sunak, bekas menteri kewangan UK, kepada parlimen semalam.

(Bank of England menaikkan kos pinjaman sebanyak 0.75 mata peratusan kepada 3%, menjadi paras tertinggi sejak krisis kewangan global 2008/REUTERS)

Inflasi tahunan Britain berada di atas 10 peratus, paras tertinggi dalam 40 tahun, berikutan kenaikan harga makanan dan bil tenaga.Semalam, Rizab Persekutuan Amerika Syarikat mengumumkan kenaikan keempat berturut-turut sebanyak 0.75 mata peratusan, menjadikan kadar pinjaman penanda arasnya kepada 3.75%-4.0%.Walaupun berpandangan kenaikan kadar faedah selanjutnya "sesuai" untuk mengurangkan inflasi, Fed juga membuka pintu kepada kenaikan yang lebih kecil. -AFP


WHO beri amaran risiko penyebaran Ebola di Uganda, seru negara jiran tingkat kesiapsiagaan

(Foto diambil pada 27 Oktober 2022 menunjukkan doktor dan jururawat, bekerja di pusat pengasingan menghadiri taklimat di hospital rujukan Mubende, Mubende, Uganda/Foto AFP)

GENEVA, 3 November- Pertubuhan Kesihatan Sedunia (WHO) pada Rabu memberi amaran terhadap risiko penyebaran wabak Ebola di Uganda.Situasi berkenaan menyerlahkan risiko penyebaran virus maut itu dan menyeru negara jiran meningkatan kesiapsiagaan mereka.Ketua Pengarah WHO, Tedros Adhanom Ghebreyesus berkata sejak Kementerian Kesihatan Uganda pertama kali mengisytiharkan wabak pada 20 September lepas, lebih 150 kes disahkan.Ini termasuk 64 kematian.Tambahnya, sejak penyakit maut itu merebak ke Kampala minggu lalu, 17 kes telah disahkan."Walaupun kes ini dikaitkan dengan kluster yang diketahui, hakikat bahawa terdapat kes di bandar yang padat penduduk menggariskan risiko sebenar penularan selanjutnya," kata Tedros kepada pemberita di ibu pejabat WHO, di sini.

Terdapat "keperluan yang sangat mendesak untuk meningkatkan kesediaan di daerah dan negara sekitar," tambahnya memberi amaran.Tedros turut memaklumkan WHO menyalurkan AS$5.7 juta daripada dana luar jangka untuk kecemasan, tambahan kepada AS$5 juta yang disumbang sebelum ini untuk menangani krisis kesihatan di Uganda.-AFP


Delegasi Iran akan ke IAEA runding perjanjian nuklear

(Hossein Amirabdollahian bercakap semasa sidang akhbar di Ankara, Turki 27 Jun 2022/REUTERS)

TEHRAN, 3 November- Satu delegasi Iran akan ke Vienna untuk berbincang dengan pegawai pemerhati nuklear Pertubuhan Bangsa Bersatu (PBB), kata Menteri Luar Hossein Amir-Abdollahian ketika rundingan untuk memulihkan perjanjian nuklear 2015 masih terhenti.Iran akan menghantar delegasi "dalam beberapa hari akan datang untuk memulakan perbincangan dan mengukuhkan kerjasama dengan Agensi Tenaga Atom Antarabangsa (IAEA)", kata Amir-Abdollahian kepada pemberita di sini.Beliau bagaimanapun tidak memberikan butiran mengenai komposisi delegasi atau tarikh tepat perbincangan.Badan pemantau PBB telah mendesak Iran supaya menjrlasjan mengenai kehadiran bahan nuklear di tiga tapak yang tidak diisytiharkan, satu perkara penting yang membawa kepada resolusi yang mengkritik Iran diluluskan dalam mesyuarat lembaga pengelola IAEA pada Jun.Amir-Abdollahian menyatakan harapan bahawa IAEA akan dapat menyelesaikan "tuduhan" yang dilemparkan terhadap Iran, dan bahawa "kita akan dapat melalui peringkat ini melalui kerjasama teknikal".Iran berkali-kali berkata ia mahu IAEA menggugurkan tumpuannya terhadap tiga tapak itu kerana kedudukan yang dikatakan badan pemerhati nuklear tidak mempunyai kredibiliti.Selepas pergeseran berlanjutan selama berbulan-bulan, kedua-dua pihak bertemu secara bersemuka di Vienna pada bulan September."Dialog telah dimulakan semula dengan Iran mengenai penjelasan mengenai isu perlindungan tertunggak," twit Ketua Pengarah IAEA, Rafael Grossi pada masa itu, sambil menambah bahawa beliau telah bertemu dengan ketua organisasi nuklear Iran, Mohammed Eslami.Rundingan yang sering terencat antara Tehran dengan kuasa dunia telah dijalankan sejak April tahun lalu bagi memulihkan perjanjian nuklear 2015, yang memberi Iran sedikit kelonggaran sekatan yang amat diperlukan sebagai balasan untuk mengekang program atomnya.Perjanjian Vienna "tergantung" sejak bekas Presiden AS, Donald Trump menarik diri pada 2018, dan Iran kemudiannya mula berundur daripada komitmennya sendiri."Pertukaran mesej" melalui ketua dasar luar Kesatuan Eropah, Josep Borrell sedang dilakukan "mengenai jadual baharu rundingan Vienna", kata Amir-Abdollahian.EU pada Ogos menyerahkan draf akhir teks yang diubah suai untuk perjanjian itu, tetapi isu utama kekal antara Tehran dengan Washington, serta badan pemerhati nuklear PBB. - AFP

(Palais Coburg lokasi rundingan nuklear tertutup dengan Iran berlangsung di Vienna, 4 Ogos 2022/REUTERS)

Iran berkali-kali berkata ia mahu IAEA menggugurkan tumpuannya terhadap tiga tapak itu kerana kedudukan yang dikatakan badan pemerhati nuklear tidak mempunyai kredibiliti.Selepas pergeseran berlanjutan selama berbulan-bulan, kedua-dua pihak bertemu secara bersemuka di Vienna pada bulan September."Dialog telah dimulakan semula dengan Iran mengenai penjelasan mengenai isu perlindungan tertunggak," twit Ketua Pengarah IAEA, Rafael Grossi pada masa itu, sambil menambah bahawa beliau telah bertemu dengan ketua organisasi nuklear Iran, Mohammed Eslami.Rundingan yang sering terencat antara Tehran dengan kuasa dunia telah dijalankan sejak April tahun lalu bagi memulihkan perjanjian nuklear 2015, yang memberi Iran sedikit kelonggaran sekatan yang amat diperlukan sebagai balasan untuk mengekang program atomnya.Perjanjian Vienna "tergantung" sejak bekas Presiden AS, Donald Trump menarik diri pada 2018, dan Iran kemudiannya mula berundur daripada komitmennya sendiri."Pertukaran mesej" melalui ketua dasar luar Kesatuan Eropah, Josep Borrell sedang dilakukan "mengenai jadual baharu rundingan Vienna", kata Amir-Abdollahian.EU pada Ogos menyerahkan draf akhir teks yang diubah suai untuk perjanjian itu, tetapi isu utama kekal antara Tehran dengan Washington, serta badan pemerhati nuklear PBB. -AFP


Switzerland salur bantuan AS$100 juta kepada Ukraine

(Presiden Switzerland, Ignazio Cassis/Foto fail Reuters)

GENEVA, 3 November- Switzerland pada Rabu bersetuju menyalurkan bantuan AS$100 juta kepada Ukraine.Usaha tersebut bagi membantu menyediakan air minuman selain memulihkan infrastruktur tenaga yang rosak akibat konflik dengan Moscow.Kenyataan Majlis Persekutuan Switzerland menyebut, ia mengguna pakai pelan tindakan mengurangkan kesan musim sejuk akan datang terhadap rakyat Ukraine.Semasa pertemuan di Kiev bulan lalu, Presiden Switzerland, Ignazio Cassis serta rakan sejawatannya, Volodymyr Zelensky telah membincangkan langkah terbaik untuk melindungi rakyat Ukraine yang terjejas akibat perang, menjelang musim sejuk yang semakin hampir.Ia menegaskan bahawa situasi kemanusiaan yang sudah teruk di Ukraine telah "menjadi lebih tidak menentu dalam minggu kebelakangan ini disebabkan oleh serangan yang disasarkan ke atas infrastruktur tenaga dan sistem bekalan asas".

(Gambar yang diambil pada 1 November 2022, menunjukkan bangunan sekolah yang musnah di kampung, di luar Mykolaiv, selatan Ukraine/Foto AFP)

Kira-kira 18 juta penduduk Ukraine hanya bergantung kepada bantuan sejak pencerobohan tentera pada Februari lepas."Dengan bermulanya musim sejuk, jumlah tersebut mungkin meningkat kepada 24 juta," kata kenyataan itu, kerana kira-kira satu pertiga daripada infrastruktur tenaga Ukraine telah rosak.-AFP


Bantu percepat usaha menyelamat, pemulihan dan bantuan taufan Nalgae

(Tapak pengebumian besar-besaran mangsa tanah runtuh akibat Taufan Nalgae/AFP)

MANILA, 3 November- Empat wilayah di Filipina dimasukkan dalam senarai 'Keadaan Bencana' selepas terkesan teruk akibat taufan tropika Nalgae yang melibatkan lebih 1.4 juta orang.Presidennya Ferdinand Romualdez Marcos menandatangani dokumen untuk meletakkan Calabarzon, Wilayah Bicol, Visayas Barat, dan Wilayah Autonomi Islam Bangsamoro di Mindanao (BARMM) di bawah keadaan bencana selama enam bulan.Beliau berkata pengisytiharan keadaan bencana akan mempercepat usaha menyelamat, pemulihan, bantuan dan pemulihan kerajaan dan swasta serta membantu mengawal harga barang keperluan asas dan komoditi utama secara berkesan.Taufan Nalgae yang menyebabkan kerosakan besar membadai Filipina, mencetuskan banjir kilat dan tanah runtuh di banyak kawasan serta mengorbankan sekurang-kurangnya 132 orang pada Isnin.Nalgae adalah taufan tropika ke-16 yang melanda Filipina tahun ini.Marcos juga menegaskan beliau mungkin memasukkan kawasan lain dalam pengisytiharan keadaan bencana jika perlu.Filipina adalah antara negara yang paling terdedah kepada bencana berdasarkan lokasinya di Lingkaran Api Pasifik dan Lingkaran Taufan Pasifik.

(Rumah kediaman ditenggelami banjir di wilayah Isabella/AFP)

Berita berkaitan :Ribut Nalgae badai Filipina, angka kematian meningkat 72 orangPenduduk Filipina bersihkan rumah selepas ribut Nalgae


Polis India buka kertas siasatan jambatan berusia 150 tahun runtuh

(Anggota penyelamat mencari mangsa selepas jambatan merentasi sungai Machchhu runtuh/AFP)

MORBI, 3 November- Polis India telah membuka kertas siasatan terhadap Syarikat Oreva yang mengubah suai jambatan gantung berusia 150 tahun itu runtuh di daerah Morbi, Gujerat India pada Ahad.Jurucakap polis berkata, pasukan penyiasat khas telah memulakan siasatan ke atas kejadian tersebut.Berdasarkan siasatan awal polis, kemalangan berpunca daripada pembinaan yang rosak atau berkaitan penyelenggaraan selain kecuaian pengendali jambatan.Setakat Selasa, 196 orang berjaya diselamatkan dan kesemua 10 yang cedera berada dalam keadaan stabil.Perdana Menteri Narendra Modi tiba di tapak itu pada Selasa untuk memeriksa jambatan runtuh dan melawat mangsa cedera di hospital.

(Perarakan pengebumian membawa keranda mangsa yang maut selepas jambatan runtuh/AFP)

Setakat ini pihak polis telah menahan sembilan orang yang mempunyai kaitan dengan kontrak menguruskan jambatan tersebut atas tuduhan membunuh.Pihak pendakwa memberitahu mahkamah tempatan pada Selasa bahawa "kontraktor yang menyelia kerja pembaikan itu tidak mempunyai kelayakan yang cukup."Memetik laporan forensik, pihak pendakwaan berkata semasa lantai jambatan itu dibaiki, kabelnya tidak diganti menyebabkan ia tidak dapat menanggung beban lantai baharu sehingga menyebabkan kabel terputus.Seorang saksi mendakwa syarikat itu membuka semula jambatan itu tanpa terlebih dahulu mendapatkan "sijil kelulusan."Bagaimanapun, pegawai polis sedang menyiasat dakwaan tersebut.Bendera dikibarkan separuh tiang di Gujerat pada Rabu dan semua acara rasmi serta hiburan dibatalkan.

Berita berkaitan :Insiden jambatan runtuh: Penunjuk perasaan desak Ketua Menteri Gujerat letak jawatan


Tragedi Itaewon: Pasukan penyiasat khas polis serbu Agensi Polis Metropolitan Seoul, Balai Polis Yongsan dan enam pejabat lain

(Anggota polis membuat kawalan di lokasi tragedi rempuhan Itaewon/ REUTERS)

SEOUL, 2 November - Pasukan penyiasat khas polis menyerbu Agensi Polis Metropolitan Seoul, Balai Polis Yongsan dan enam pejabat lain pada Rabu .Ia sebagai sebahagian daripada siasatan ke atas kegagalan polis bertindak dengan sewajarnya dalam tragedi rempuhan Itaewon.Menurut laporan media tempatan, serbuan dibuat sehari selepas Agensi Polis Negara mengakui menerima 11 panggilan kecemasan mengenai kesesakan di Itaewon empat jam sebelum rempuhan maut, namun tiada tindakan diambil.Lapan lokasi yang diserbu juga termasuk pejabat Yongsan Ward, Ibu Pejabat Bomba dan Bencana Metropolitan Seoul, balai bomba Yongsan dan ibu pejabat Seoul Metro.Ketua Balai Polis Yongsan juga digantung tugas dan diletakkan dalam senarai untuk tindakan tatatertib.Tumpuan siasatan adalah sama ada pegawai polis yang menerima laporan itu menjalankan kewajipannya dan sama ada komander polis yang bertugas bertindak dengan betul.Pasukan penyiasat juga dijangka melihat sama ada Balai Polis Yongsan telah mengambil tindakan yang betul untuk mengawal ketenteraman awam atau mempunyai perancangan pengurusan keselamatan yang mencukupi sebelum perhimpunan besar-besaran itu berlangsung.Hanya kira-kira 200 anggota polis dilaporkan dihantar ke Itaewon pada masa itu, terutama untuk misi membanteras seks, dadah dan kecurian.Siasatan itu juga dijangka meneliti dakwaan bahawa Agensi Polis Metropolitan Seoul menolak permintaan Balai Polis Yongsan untuk menambah anggota pasukan polis rusuhan.

Terdahulu, Presiden Korea Selatan, Yoon Suk-yeol menzahirkan kemarahan setelah mendapat tahu polis tidak mengambil tindakan walaupun selepas menerima 11 panggilan mengenai tahap bahaya bilangan orang ramai pada malam tragedi Itaewon.Presiden Yoon mengarahkan situasi itu disiasat dengan teliti, dan pihak yang bertanggungjawab, ditangani dengan tegas mengikut undang-undang dan prinsip.Agensi Polis Nasional (NPA) pada Selasa mendedahkan transkrip 11 panggilan kecemasan yang diterima sekitar empat jam sebelum tragedi berlaku. Kebanyakan panggilan yang diterima, meminta tolong kerana takut "dihimpit hingga mati".Ketua NPA, Yoon Hee-keun meminta maaf atas tindak balas polis yang 'tidak mencukupi' dan berjanji untuk menjalankan pemeriksaan dalaman.Pihak polis akan membentuk jawatankuasa khas untuk menyiasat kemalangan Itaewon yang terdiri daripada parti pemerintah dan pembangkang serta pakar sejurus selepas tempoh berkabung negara berakhir.Tempoh berkabung ditetapkan sehingga Sabtu ini.Lebih 150 orang terbunuh dalam rempuhan maut semasa sambutan Halloween di daerah Itaewon, Seoul pada Sabtu lepas. -AFP


Elon Musk cadang yuran 8 dolar AS sebulan untuk akaun 'blue tick' Twitter

SAN FRANCISCO, 2 November - Jutawan teknologi Amerika, Elon Musk mencadangkan bayaran 8 dolar Amerika Syarikat (AS) sebulan dikenakan bagi akaun 'blue tick' Twitter, pada Selasa.Beliau berkata yuran langganan itu "diselaraskan mengikut negara yang berkadar dengan kuasa beli."Mengulas lanjut, Musk berkata pengguna akan mendapat keutamaan dalam balasan, sebutan dan carian, yang menurutnya penting untuk mencegah 'spam' dan penipuan. Pemilik tanda itu juga akan mempunyai keupayaan untuk menyiarkan video dan audio yang panjang dan hanya melihat separuh daripada iklan yang banyak disiarkan.

(Elon Musk mencadangkan bayaran 8 dolar AS sebulan dikenakan bagi akaun 'blue tick' Twitter/AFP)

Ia juga akan mempunyai "laluan untuk melepasi paywall untuk penerbit yang sedia bekerjasama dengan aplikasi itu".Musk pada mulanya menghadapi kritikan kerana rancangannya untuk mengenakan bayaran 20 dolar AS sebulan kepada pengguna untuk mendapatkan atau menyimpan akaun yang disahkan.Musk belum lagi memperincikan rancangan tepat untuk visi Twitternya.Namun beliau dijangka melonggarkan peraturan penyederhanaan serta mengurangkan kakitangan syarikat secara menyeluruh.


(Penggera kecemasan dibunyikan di seluruh zoo, manakala lokasi tarikan pelancong itu ditutup sementara waktu sehingga singa berjaya dikesan/ REUTERS)

SYDNEY, 2 November - Lima ekor singa Afrika terlepas dari kandang di Zoo Taronga, Sydney, sehingga mendorong pihak zoo mengeluarkan amaran 'kod satu' dan polis terpaksa membuat sekatan pergerakan kecemasan.Penggera kecemasan dibunyikan di seluruh zoo, manakala lokasi tarikan pelancong itu ditutup sementara waktu sehingga singa berjaya dikesan.Rakaman video menunjukkan singa jantan bernama Ato dan empat anak singa berada di luar kandang pada pukul 6.30 pagi.Pihak zoo menyatakan respons kecemasan taman dihidupkan kurang 10 minit selepas singa-singa itu terlepas daripada kawasan utama pameran.

(Salah seekor anak singa ditangkap selepas ditembak dengan ubat pelali manakala baki empat kembali ke kandang dengan sendirinya/ REUTERS)

Salah seekor anak singa ditangkap selepas ditembak dengan ubat pelali manakala baki empat kembali ke kandang dengan sendirinya.Haiwan itu disahkan kembali ke kandang pada pukul 9.00 pagi waktu tempatan.Pengarah eksekutif Zoo Taronga, Simon Duffy memaklumkan ia adalah insiden kecemasan dan semakan lanjut kini sedang dijalankan untuk mengesan punca bagaimana haiwan itu boleh terlepas dari kawasan kurungan.Zoo Taronga terletak di kawasan perbandaran mewah dengan pemandangan Sydney Opera House dan jambatan di pelabuhan. -REUTERS


Bolsonaro tidak iktiraf keputusan Pilihan Raya Presiden Brazil

(Jair Bolsonaro kalah dalam pilihan raya umum Brazil dengan memperolehi 49.1 peratus undian berbanding Lula Da Silva 50.9 peratus/AFP)

BRASILIA, 2 November - Jair Bolsonaro yang kalah tipis kepada pemimpin parti berhaluan kiri, Lula da Silva pada Pilihan Raya Presiden Brazil tidak mengiktiraf keputusan pilihan raya tersebut.Bolsonaro secara terbuka berulang kali mempersoalkan sistem pilihan raya negara itu dengan mendakwa mesin pengundian elektronik terdedah kepada penipuan.Biarpun galak melemparkan pelbagai tuduhan, beliau bagaimana pun tidak pernah mengemukakan sebarang bukti walau pun diarahkan berbuat demikian oleh mahkamah pilihan raya.Keadaan itu telah menyebabkan ramai penganalisis politik memberi amaran bahawa Bolsonaro bakal menolak keputusan pilihan raya kali ini.Walaupun kalah tipis, Bolsonaro berkata beliau akan terus patuh terhadap keluhuran perlembagaan undang-undang negara.Selepas ucapan pertama Bolsonaro sejak keputusan dikeluarkan dua hari lalu, ketua kakitangan pilihan raya, Ciro Nogueira memberitahu bahawa bekas presiden itu telah memberi kuasa kepadanya untuk memulakan proses peralihan pentadbiran.Bolsonaro, penyandang kanan sayap kanan parti, kalah dalam pilihan raya umum Brazil pada Ahad dengan memperolehi 49.1 peratus undian berbanding Da Silva 50.9 peratus.Ia adalah pertandingan presiden paling sengit sejak Brazil kembali kepada demokrasi pada tahun 1985 dan menandakan kali pertama Bolsonaro tewas dalam karier politiknya selama 34 tahun.

(Penyokong Jair Bolsonaro berdemonstrasi semasa mengadakan sekatan di lebuh raya Castelo Branco, di pinggir Sao Paulo, Brazil, pada 1 November 2022/ AFP)

Dalam perkembangan sama, pihak berkuasa Brazil menggesan bantahan keputusan pilihan raya oleh kumpulan pemandu trak dihentikan segera.Ia selepas tindakan tersebut mencetuskan pelbagai gangguan melibatkan pengedaran bahan api, pengeluaran daging dan keupayaan untuk menghantar bijirin ke pelabuhan.Bantahan sejak 30 Oktober itu selepas kekalahan Bolsonaro menyebabkan ekonomi Brazil terjejas berikutan berlaku halangan di beberapa lebuh raya utama.Biarpun Bolsonaro dilihat turut mempertikaikan keputusan pilihan raya tersebut, beliau dilihat tidak menghalang proses peralihan kepada kerajaan baharu da Silva.Beliau juga menyeru penunjuk perasaan harus mengelak daripada memusnahkan harta benda awam dan pergerakan orang ramai namun tiada nasihat diberikan agar protes dihentikan. -REUTERS


Tiada warganegara Malaysia terkorban dalam insiden rempuhan Itaewon

(Pihak polis berkawal di tempat kejadian insiden rempuhan di daerah Itaewon, Korea Selatan/AFP)

KUALA LUMPUR, 2 November - Kementerian Luar mengesahkan sehingga kini, tiada warganegara Malaysia dilaporkan terkorban dalam insiden rempuhan di Itaewon, Korea Selatan pada Sabtu lepas.Menterinya, Datuk Seri Saifuddin Abdullah bagaimana pun berkata seorang warganegara Malaysia yang dilaporkan cedera dalam insiden itu menerima rawatan sebagai pesakit luar di Hospital Universiti Joogang, Seoul dan kini berada dalam keadaan stabil. Kedutaan Besar Malaysia di Seoul telah menghubungi beliau bagi mendapatkan perkembangan terkini dengan menghulurkan bantuan konsular termasuk memudahcara urusan perjalanan ibu dan bapa beliau ke Korea.

Kedutaan Besar Malaysia di Seoul akan terus memantau insiden itu dan akan memaklumkan sebarang perkembangan terkini dari semasa ke semasa.Warganegara Malaysia yang terjejas akibat insiden berkenaan dan memerlukan bantuan konsular dinasihatkan untuk berhubung dengan Kedutaan Besar Malaysia di Seoul.


Tragedi Itaewon: Polis perlu beri penjelasan telus kata PM Korea Selatan

(Orang ramai memberi penghormatan terakhir mangsa tragedi rempuhan festival Halloween di Plaza Seoul City, Seoul, Korea Selatan/FOTO REUTERS)

SEOUL, 2 November - Pihak polis perlu menjalankan pemeriksaan menyeluruh selepas mereka menerima panggilan kecemasan beberapa jam sebelum insiden rempuhan Halloween di Itaewon yang meragut lebih 150 nyawa kata Perdana Menteri Korea Selatan, Han Duck-Soo."Polis perlu memberikan penjelasan yang jelas serta telus kepada orang ramai," katanya pada mesyuarat pasukan petugas mengenai insiden itu di televisyen.Pada malam Sabtu lalu, rempuhan Halloween di Itaewon telah meragut 156 nyawa, mencederakan 151 orang dengan 29 lagi berada dalam keadaan serius.Dalam insiden itu juga seramai 26 warga asing dilaporkan maut.Lima dari iran, empat mangsa masing-masing dari China dan Rusia, dua dari Amerika Syarikat, dua dari Jepun serta seorang dari Perancis, Australia, Norway, Austria, Vietnam, Thailand, Kazakhstan, Uzbekistan dan Sri Lanka.

(Penghormatan bunga untuk mangsa tragedi Itaewon/FOTO REUTERS)

Kejadian berlaku di lorong sempit menuruni bukit, pada malam Sabtu, selepas puluhan ribu orang berkunjung ke kawasan itu sempena Halloween.Saksi mata berkata orang ramai saling menolak dan merempuh mereka yang terperangkap di lorong tersebut.Transkrip panggilan kecemasan yang dikeluarkan oleh pihak polis pada Selasa menunjukkan amaran pertama kemungkinan rempuhan maut kira-kira empat jam sebelum bencana itu.Menurut transkrip, polis turut menerima 10 panggilan lain yang sama sebelum kekecohan itu diketahui membawa maut - REUTERS


Tembakan peluru berpandu balistik, tindakan Korea Utara 'sangat tidak boleh diterima'

(Foto fail pelancaran misil dan projektil Korea Utara/Foto REUTERS)

TOKYO, 2 November- Jepun menyifatkan tembakan peluru berpandu balistik terbaharu Korea Utara hari ini 'sangat tidak boleh diterima' dan berkata aduan telah dibuat sebagai bantahan melalui saluran diplomatik di Beijing.Korea Utara dipercayai telah melancarkan sekurang-kurangnya dua peluru berpandu balistik, satu terbang menghala ke timur dan satu lagi ke tenggara, kata Menteri Pertahanan Jepun, Yasukazu Hamada."Korea Utara telah berulang kali melancarkan peluru berpandu pada kadar yang tidak pernah berlaku sebelum ini, dengan cara baharu yang tidak pernah kita lihat," kata Hamada kepada pemberita. "Tindakan itu mengancam keamanan dan kestabilan Jepun, rantau yang lebih luas serta masyarakat antarabangsa," tambahnya.

(Menteri Pertahanan Jepun, Yasukazu Hamada/Foto REUTERS)

Pelancaran peluru berpandu balistik itu dibuat hanya beberapa jam selepas Pyongyang menuntut Washington dan Seoul menghentikan latihan ketenteraan berskala besar mereka.Terbaharu, dinamakan 'Vigilant Storm' yang bermula pada Isnin, dengan mengatakan "kegelapan dan provokasi ketenteraan tidak lagi boleh diterima."-REUTERS


Colombia isytihar darurat bencana

BOGOTA, 2 November- Colombia mengisytiharkan darurat bencana pada Selasa, selepas hujan lebat meragut lebih 200 nyawa dalam tempoh beberapa bulan. Presiden, Gustavo Petro mengeluarkan dekri itu selepas taburan hujan yang direkodkan setakat ini, tertinggi dalam tempoh 40 tahun. "Paras hujan yang direkodkan pada 2022 setakat ini adalah yang tertinggi dalam tempoh 40 tahun lalu," katanya kepada pemberita di Bogota sebelum berlepas ke Venezuela untuk pertemuan dengan rakan sejawatannya, Nicolas Maduro.Menurut Petro, banjir yang berlaku mengakibatkan 266 orang maut.Manakala kemusnahan tanaman, memburukkan lagi peningkatan inflasi makanan.

(Pemandangan menunjukkan rumah dinaiki air selepas taufan Julia membadai Pulau San Andres, Colombia pada 9 Oktober 2022/Foto REUTERS)

Pengisytiharan darurat bencana membolehkan kerajaan menyalurkan AS$100 sebulan kepada setiap keluarga terjejas.Beliau turut mengarahkan penubuhan "jawatankuasa" khas untuk memastikan bahawa penduduk di kawasan yang terjejas akibat banjir atau kehilangan tanaman menerima makanan tiga kali sehari.-AFP


WHO gantung pengurus kanan terbabit serangan seksual

GENEVA, 2 November- Pertubuhan Kesihatan Sedunia (WHO) telah menggantung tugas seorang pengurus kanan di ibu pejabatnya di Geneva selepas seorang doktor Britain secara terbuka mendakwa dia diserang secara seksual pada persidangan kesihatan bulan lepas.Rosie James, seorang doktor muda berusia 26 tahun yang bekerja untuk Perkhidmatan Kesihatan Kebangsaan England menulis tweet pada bulan lalu bahawa serangan itu berlaku pada Sidang Kemuncak Kesihatan Sedunia di Berlin. Acara yang berlangsung dari 16-18 Oktober itu dianjurkan bersama oleh WHO. James berkata pada masa itu, dia merancang untuk melaporkan kejadian tersebut."Penjenayah yang didakwa sedang bercuti dan siasatan sedang dijalankan," kata jurucakap WHO dalam jawapan balas melalui e-mel kepada Reuters mengenai kenyataan James.Individu yang didakwa terbabit dalam serangan seksual itu bagaimanapun enggan mengulas.WHS Foundation GmbH, penganjur lain acara Berlin, berkata dalam satu kenyataan kepada Reuters bahawa dakwaan itu harus disiasat "segera dan teliti.""WHO mengetuai siasatan dalam kes itu," kata Dr Jörg Heldmann, pengarah urusan Yayasan WHS, dalam kenyataan itu.James memberitahu Reuters bahawa pegawai WHO itu berulang kali melakukan tindakan seksual yang melibatkan perlakuan seperti meraba-raba dan meminta nombor bilik hotelnya."Seseorang berpura-pura menjadi teman lelaki saya untuk meredakan keadaan, dan walaupun selepas itu, dia terus menyentuh saya secara tidak wajar," katanya kepada Reuters.Akaunnya disahkan oleh saksi kejadian yang meminta untuk tidak didedahkan namanya bagi melindungi identiti mereka.Reuters tidak nebdedahkan nama pegawai digantung kerana terlindung bawah undang-undang privasi Switzerland, yang melarang mengenal pasti orang yang dituduh melakukan kesalahan tertentu.Ketua Pengarah WHO Tedros Adhanom Ghebreyesus berkata agensi itu mempunyai "toleransi sifar" untuk eksploitasi seksual, penderaan dan gangguan dalam barisannya.- REUTERS


Lima polis terbunuh di Ecuador, Presiden isytihar darurat di dua wilayah

(Polis berdiri di sebelah kereta yang meletup berhampiran terminal bas susulan tindak balas terhadap pemindahan banduan antara sebagai sebahagian daripada rancangan kerajaan untuk mengurangkan kesesakan di penjara/REUTERS)

QUITO, 2 November- Sekurang-kurangnya lima pegawai polis Ecuador terbunuh pada Selasa dalam serangan letupan sebagai tindak balas kepada pemindahan banduan dari penjara yang sesak dan ganas, mendorong Presiden Guillermo Lasso mengisytiharkan darurat di dua wilayah.Lasso, seorang konservatif, sudah berulang kali menyalahkan keganasan, termasuk di dalam penjara.Ecuador ialah lokasi transit untuk ubat-ubatan yang bakal dihantar ke Amerika Syarikat dan Eropah.Serangan semalaman dan awal pagi Selasa, termasuk sembilan letupan di dua bandar, adalah pengisytiharan perang terbuka oleh kumpulan samseng, kata Lasso."Apa yang berlaku antara malam tadi dan hari ini di Guayaquil dan Esmeraldas jelas menunjukkan batasan yang sanggup diatasi oleh jenayah terancang rentas negara," kata Lasso. Beliau mengisytiharkan darurat di wilayah Guayas dan Esmeraldas, memaksa pasukan keselamatan mempergiat operasi dan perintah berkurung akan berkuat kuasa mulai 9.00 malam waktu tempatan.Lasso, yang membatalkan lawatan ke Amerika Syarikat kerana serangan itu, telah berulang kali menggunakan pengisytiharan kecemasan bagi menentang keganasan."Enam letupan dilaporkan awal pagi Selasa di beberapa kawasan di bandar Guayaquil di bahagian barat," kata polis, manakala dua anggota polis terbunuh dalam serangan ke atas kereta peronda di pinggir bandar."Tiga pegawai lain terbunuh di bandar berdekatan pada hari itu," kata polis di Twitter.Tiga letupan dilaporkan di Esmeraldas dan tujuh pegawai penjara telah dijadikan tebusan oleh banduan sebagai membantah pemindahan banduan.Pegawai itu dibebaskan selepas rundingan, kata agensi penjara SNAI.

(Polis menyekat ahli keluarga banduan semasa pemindahan banduan yang dilakukan sebagai sebahagian daripada rancangan kerajaan untuk mengurangkan kesesakan di penjara negara itu, di Guayaquil, Ecuador / REUTERS)

Sistem penjara Ecuador berdepan pelbagai masalah terutama aspek keselamatan bangunan sejak beberapa dekad, dan keganasan penjara meningkat sejak akhir 2020, membunuh sekurang-kurangnya 400 orang.SNAI berkata 515 banduan setakat ini telah dipindahkan dari Penitenciaria Guayaquil, penjara paling ganas di Ecuador, kepada orang lain di seluruh negara.Pemindahan itu bertujuan untuk mengurangkan kesesakan dan memastikan keselamatan penduduk penjara, katanya. -REUTERS

(Polis rusuhan berkawal semasa pemindahan banduan berterusan dilakukan sebagai sebahagian daripada rancangan kerajaan untuk mengurangkan kesesakan di penjara negara itu, di Guayaquil, Ecuador / REUTERS)


Cacar monyet masih darurat kesihatan global - WHO

(Dr Tedros Adhanom Ghebreyesus/Foto fail AFP)

GENEVA, 2 November- Cacar monyet masih diklasifikasikan sebagai darurat kesihatan global. Demikian diumumkan Pertubuhan Kesihatan Sedunia (WHO) dalam satu kenyataan, pada Selasa. Para pakar yang bermesyuarat pada 20 Oktober lalu sebulat suara berpandangan, penyakit itu masih memenuhi kriteria dalam klasifikasi berkenaan. Mereka juga berpendapat masih terlalu awal untuk mengumumkan darurat sudah berakhir. Ketua Pengarah WHO, Dr Tedros Adhanom Ghebreyesus juga menerima dan bersetuju dengan nasihat pakar, menurut kenyataan itu.Sejak cacar monyet mula merebak ke luar negara Afrika Barat yang telah lama menjadi endemik enam bulan lalu, ia telah membunuh 36 orang daripada lebih 77,000 kes di 109 buah negara, menurut kiraan WHO.-AFP


Minyak mentah, harga merosot dipengaruhi pengukuhan dolar Amerika

NEW YORK, 1 November- Harga minyak mentah dunia merosot dipengaruhi oleh pengukuhan dolar Amerika.West Texas Intermediate (WTI) bagi penghantaran Disember turun AS$1.37 dolar atau hampir 1.6 peratus untuk ditutup pada AS$86.53 dolar setong di New York Mercantile Exchange.Minyak mentah Brent bagi penghantaran Disember menyusut 94 sen atau satu peratus untuk ditutup pada AS$94.83 dolar setong di Bursa Hadapan ICE London.Mata wang Amerika meningkat dengan ketara berikutan peserta pasaran menjangkakan satu lagi kenaikan besar kadar Rizab Persekutuan lewat minggu ini.Meskipun berlaku kerugian, harga minyak tetap mencatatkan keuntungan yang dirangsang oleh keputusan pemotongan pengeluaran diumumkan Pertubuhan Negara Pengeksport Petroleum dan sekutunya atau dikenali OPEC+.Data Pasaran Dow Jones, WTI meningkat 8.9 peratus manakala Brent meningkat 7.8 peratus, pada Oktober.-REUTERS


COVID-19: Risiko berjangkit semula dalam kalangan komuniti

STOCKHOLM, 1 November- Pusat Pencegahan dan Kawalan Penyakit Eropah (ECDC) hari ini, menjangkakan individu yang terjejas akibat COVID-19 berdepan risiko lebih tinggi dijangkiti semula.Menerusi laporan terbaharu, ECDC berkata gejala pasca COVID-19 dilihat lebih lazim dalam kalangan pesakit dirawat hospital berbanding yang pulih dalam komuniti.Laporan itu turut memaklumkan, pelbagai gejala fizikal dan psikologi dilaporkan oleh individu, sekurang-kurangnya 12 minggu selepas jangkitanLima gejala yang dikenal pasti ialah letih, sesak nafas, kemurungan, sakit kepala dan pening.Kajian ini menurut ECDC lagi boleh membantu penggubal dasar dan pihak berkuasa kesihatan awam menganggarkan beban keadaan pasca pandemik.ECDC bagaimanapun menegaskan anggaran kelaziman gejala perlu ditafsirkan secara berhati-hati kerana kebanyakan kajian tidak mempunyai perbandingan dengan kumpulan tidak dijangkiti.ECDC menegaskan, faktor tidak diketahui dari segi risiko semasa dan masa depan penduduk dalam konteks peningkatan tahap vaksinasi dan imuniti hibrid, selain mengesyorkan kajian tambahan berskala besar.-REUTERS


Elon Musk pecat ahli lembaga pengarah Twitter

HOUSTON, 1 November- Elon Musk memecat kesemua ahli lembaga pengarah Twitter pada Ahad, seminggu selepas memuktamadkan pengambilalihan membabitkan bayaran sebanyak AS$44 bilion dolar.Tindakan itu sekali gus menjadikan CEO Tesla dan SpaceX itu sebagai pengarah tunggal gergasi media tersebut.Ujarnya dalam satu ciapan, ia bersifat sementara dan proses seumpanya adalah perkara biasa.Antara yang dipecat ialah Ketua Eksekutif Parag Agrawal, Ketua Pegawai Kewangan Ned Segal dan bekas pengerusi Bret Taylor.Musk, orang terkaya di dunia turut menawarkan untuk membeli balik semua bon tertunggak Twitter.Pengambilalihan itu telah mencetuskan perdebatan mengenai kebebasan bersuara dengan Musk sendiri sebelum ini mengkritik dasar penyederhanaan Twitter dan menuduh platform itu berat sebelah terhadap pandangan berhaluan kiri.Beliau belum memperincikan rancangannya untuk visi Twitter, namun dijangka melonggarkan peraturan penyederhanaan serta mengurangkan kakitangan syarikat secara menyeluruh.Beliau juga dipercayai menerima idea untuk mengenakan bayaran kepada pengguna bertanda "blue check" yang digunakan bagi mengesahkan akaun terkenal selebriti, ahli politik, pemimpin perniagaan dan wartawan.-REUTERS


Ubat 'sirap maut', Indonesia batal lesen dua syarikat kerana langgar peraturan

JAKARTA, 1 November - Agensi Pengawasan Ubat dan Makanan Indonesia (BPOM) membatalkan lesen pengeluaran ubat jenis sirap demam bagi dua syarikat tempatan kerana melanggar peraturan pengilangan.Keputusan dibuat selepas meneliti hasil siasatan kes kematian lebih 150 kanak-kanak akibat kecederaan ginjal akut.Ketua BPOM, Penny K Lukito berkata lesen pembuatan produk kedua-dua syarikat, PT Yarindo Farmatama dan PT Universal Pharmaceutical Industries sudah dibatalkan dan pihaknya sedang meneruskan tindakan jenayah terhadap mereka.Kedua-dua syarikat itu mengeluarkan ubat dengan bahan mentah yang tidak bermutu, gagal melaporkan perubahan dalam ramuan dan menggunakan beberapa bahan melebihi garis panduan.Setakat ini, kedua-dua syarikat tersebut tidak memberi sebarang ulasan mengenai keputusan itu.Indonesia sebelum ini mengenakan larangan sementara penjualan beberapa ubat berasaskan sirap dan mengenal pasti kehadiran etilena glikol dan dietilena glikol yang dipercayai punca kematian berkenaan.Kedua-dua bahan itu digunakan dalam produk antibeku, cecair brek dan aplikasi industri lain namun ia juga adalah alternatif murah kepada gliserin iaitu pelarut atau ejen pemekat dalam banyak sirap batuk.Bahan itu boleh menjadi toksik dan membawa kepada kecederaan ginjal akut.-REUTERS


Insiden jambatan runtuh: Penunjuk perasaan desak Ketua Menteri Gujerat letak jawatan

NEW DELHI, 1 November- Berpuluh-puluh penunjuk perasaan menggesa agar Ketua Menteri Gujerat meletak jawatan susulan insiden jambatan gantung di barat India runtuh, mengorbankan sekurang-kurangnya 135 orang.Salah seorang penunjuk perasaan berkata, Bhupendra Patel perlu bertanggungjawab atas insiden tersebut."Ketua Menteri Gujerat perlu bertanggungjawab atas kejadian yang mengorbankan banyak nyawa itu," katanya.

(Salah seorang penunjuk perasaan diheret oleh polis ketika protes mendesak Ketua Menteri Gujerat letak jawatan / Foto REUTERS)

Sementara itu, Oreva, pengilang yang mengubahsuai jambatan itu baru-baru didakwa ini tidak memaklumkan kepada pihak berkuasa berhubung pembukaan semula jambatan berkenaan.Menurut Ketua Perbandaran Morbi, jambatan tersebut tidak mendapat sijil kelayakan untuk berbuat demikian.Semalam, polis menahan sembilan individu atas pertuduhan membunuh.Antara yang ditahan termasuk kerani tiket yang didakwa membenarkan terlalu ramai orang ke jambatan berkenaan dan kontraktor yang menyelia kerja pembaikan.-REUTERS


Protes kemenangan Lula, penyokong Bolsonaro tingkatkan bantahan

GOIAS, 1 November- Penyokong mantan Presiden Brazil, Jair Bolsonaro meningkatkan bantahan susulan kemenangan kem Lula da Silva dalam pilihan raya Presiden Brazil.Terbaharu, pemandu lori menghalang jalan raya di 16 negeri bertujuan bagi menjejaskan eksport pertanian pengeluar makanan terkemuka dunia itu.Di Goias, rakaman dron menunjukkan trak, kereta dan juga traktor menduduki lorong di kedua-dua arah sambil mengibarkan bendera Brazil untuk menunjukkan sokongan mereka kepada Bolsonaro.Beliau kalah dalam pilihan raya Ahad lalu namun masih belum mengaku kalah kepada pesaingnya itu.Keadaan semasa menimbulkan kebimbangan pelbagai pihak berkait penyerahan kuasa yang teratur dan protes yang semakin merebak ke beberapa tempat lain.Sekatan terbesar adalah di Santa Catarina, di mana Bolsonaro mempunyai pangkalan sokongan terbesar dan Mato Grosso do Sul, negeri penanaman bijirin dan lembu yang penting penyumbang Keluaran Dalam Negara Kasar (KDNK) terbesar negara tersebut.- REUTERS


Tragedi Pesta Halloween, sambungan haram sebuah hotel sebabkan laluan sempit

SEOUL, 1 November- Sebuah hotel yang terletak di lorong bercerun berlakunya tragedi rempuhan Pesta Halloween di Itaewon dikesan melakukan sambungan secara haram menyebabkan laluan menjadi sempit.Hotel Hamilton, terletak berhampiran lorong tragedi secara tidak sah menyambung bahagian struktur bangunan seluas 17.2 meter persegi di sebelah utara bangunan utama.Bahagian sambungan haram itu melibatkan jalan yang dipenuhi bar dan restoran serta bersambung dengan lorong menuruni bukit sepanjang 50 meter.Laluan menjadi sempit apabila lebar sambungan kira-kira lima meter di bahagian atas dan 3.2 meter di bahagian bawah.Keadaan itu mengundang risiko bahaya kepada orang ramai yang melalui lokasi tersebut.Mengulas perkara itu, pihak berkuasa menjelaskan Pejabat Yongsan Ward termasuk Itaewon telah memaklumkan mengenai pelanggaran itu kepada pihak hotel dan denda turut dikenakan tahun lepas.Pesuruhjaya Agensi Polis Negara, Jeneral Yoon Hee-keun pula memberitahu pemberita bahawa pihaknya akan meneliti sama ada Hotel Hamilton melanggar undang-undang berkaitan.-REUTERS


Penyamaran adiwira MARVEL, berjaya tumpaskan sindiket edar dadah di Peru

LIMA, 1 November - Sekumpulan anggota polis di Peru yang memakai kostum adiwira filem MARVEL berjaya menahan sekeluarga dipercayai terbabit dalam sindiket pengedaran dadah.Menurut pegawai operasinya, Kolonel David Villanueva, ia merupakan mekanisme penyamaran yang dilakukan pihaknya bagi menjejak dan mengesan aktiviti di beberapa lokasi sekitar ibu kota Lima.Ejen yang terlibat telah menyamar sebagai adiwira Spiderman, Captain America, Thor, dan Catwoman memasuki lokasi yang telah dikesan tanpa disedari penduduk.Pegawai juga berpura-pura menjadi penghibur yang menghadiri pertunjukan di sekolah berhampiran sebelum menyerbu dan menangkap suspek.Selain mengedar dadah, keluarga berkenaan turut dipercayai terbabit dengan beberapa jenayah lain antaranya pengkomersialan mikro dadah serta rompakan telefon bimbit.Peru adalah pengeluar daun koka dan kokain kedua terbesar selepas negara jiran Colombia.-REUTERS


WHO beri amaran penularan taun di Lubnan

BEIRUT, 1 November- Pertubuhan Kesihatan Sedunia (WHO) memberi amaran berhubung penularan wabak taun yang merebak dengan pantas di seluruh Lubnan.Penularan taun adalah yang pertama di Lubnan sejak beberapa dekad bermula pada awal Oktober lepas.Wakil WHO di Lubnan, Abdinasir Abu bakar, berkata keadaan di negara itu kini rapuh susulan bergelut dengan krisis lain termasuk daripada sudut ekonomi dan politik yang tidak stabil."Terdapat 381 kes telah disahkan dan 17 kematian dilaporkan di Lubnan sejak 5 Oktober lepas selain lebih 14,000 kes yang kini dalam saringan," kata WHO dalam kenyataannya.WHO tampil menghulurkan bantuan kepada Lubnan dengan pemberian 600,000 dos vaksin, selain berusaha mendapatkan lebih banyak lagi bekalan susulan penularan berlaku dengan amat pantas.Taun biasanya dijangkiti daripada makanan atau air tercemar menyebabkan cirit-birit dan muntah.

Berdasarkan kajian Pertubuhan Bangsa-Bangsa Bersatu (PBB), penularan taun di Lubnan menyusuli gelombang di Syria baru-baru ini, yang berpunca akibat kerosakan hampir dua pertiga loji rawatan air, sebahagian stesen pam dan satu pertiga menara air akibat peperangan.Lubnan menempatkan lebih sejuta pelarian Syria, kebanyakan mereka sudah dilanda kemiskinan sebelum kejatuhan ekonomi Lubnan sejak tiga tahun lalu.Menurut WHO, taun boleh membunuh dalam tempoh beberapa jika tidak dirawat tetapi ramai yang dijangkiti hanya menunjukkan gejala ringan atau tiada gejala.Pada peringkat global, taun menjangkiti antara 1.3 juta hingga empat juta orang setiap tahun, membunuh antara 21,000 hingga 143,000 mangsa. - AFP


Harga minyak mentah turun

NEW YORK, 1 November - Harga minyak mentah merosot pada Isnin dipengaruhi oleh pengukuhan dolar Amerika, lapor Xinhua.West Texas Intermediate (WTI) bagi penghantaran Disember turun US$1.37 atau hampir 1.6 peratus untuk ditutup pada US$86.53 setong di New York Mercantile Exchange.Minyak mentah Brent bagi penghantaran Disember menyusut 94 sen atau satu peratus untuk ditutup pada US$94.83 setong di Bursa Hadapan ICE London.

Mata wang Amerika meningkat dengan ketara kerana peserta pasaran menjangkakan satu lagi kenaikan besar kadar Rizab Persekutuan lewat minggu ini.Meskipun kerugian pada Isnin, harga minyak tetap mencatatkan keuntungan untuk bulan itu, sebahagiannya dirangsang oleh keputusan pemotongan pengeluaran diumumkan Pertubuhan Negara Pengeksport Petroleum dan sekutunya atau dikenali OPEC+.Bagi Oktober, WTI meningkat 8.9 peratus manakala Brent meningkat 7.8 peratus, menurut Data Pasaran Dow Jones. - BERNAMA


Lelaki didakwa atas cubaan menculik, membunuh dan mencederakan Nancy Pelosi

SAN FRANCISCO, 1 November - Lelaki yang dituduh menyerang suami Speaker Dewan Rakyat AS, Nancy Pelosi didakwa pada hari Isnin atas percubaan membunuh dan cubaan menculik seorang pegawai awam.Serangan itu digambarkan ketua pendakwa raya sebagai bermotifkan politik.Suspek, David DePape dari California telah ditangkap pada awal pagi Jumaat selepas dia didakwa menceroboh masuk ke dalam rumah agam Pelosi di San Francisco, berniat untuk mengikat ahli politik berkuasa itu dan memecahkan tempurung lututnya dengan tukul.

"DePape mempunyai pita, tali, ikatan zip dan bahan lain bersamanya tetapi dia mendapati hanya suami Pelosi Paul, yang dia serang, memukul kepalanya dengan tukul," kata Jabatan Kehakiman.Peguam Daerah San Francisco, Brooke Jenkins mengumumkan beberapa dakwaan negeri baharu yang dikaitkan termasuk "cubaan membunuh, pecah rumah kediaman, serangan dengan senjata maut, penderaan warga emas, pemenjaraan palsu serta ancaman kepada pegawai awam dan keluarga mereka."Jika disabitkan dengan tuduhan negeri, DePape akan menghadapi 13 tahun penjara seumur hidup," kata Jenkins.-AFP


AS rancang kenakan penalti cukai kepada syarikat minyak catat keuntungan besar

WASHINGTON, 1 November -Presiden Amerika Syarikat (AS), Joe Biden merancang untuk melaksanakan penalti cukai kepada syarikat minyak yang didakwa mengambil untung berlebihan.Tindakan itu bagaimanapun tidak akan dilaksana jika mereka melaburkan keuntungan dalam inisiatif yang mampu mengurangkan kos sara hidup rakyat.

"Mereka mempunyai tanggungjawab terhadap pelanggan, komuniti dan negara. Syarikat perlu melabur untuk meningkatkan pengeluaran. "Mereka ada peluang untuk berbuat demikian bagi memastikan pengguna menikmati harga rendah. Sekiranya tidak, mereka perlu membayar lebih cukai atas keuntungan atau berdepan sekatan lain," kata Biden.Amaran Biden itu dikeluarkan beberapa hari selepas syarikat minyak gergasi ExxonMobil dan Chevron melaporkan keuntungan luar biasa.Berdasarkan laporan tersebut, dua syarikat minyak gergasi itu mendapat manfaat susulan pengukuhan industri selepas pencerobohan Rusia ke atas Ukraine.-AFP


50 negara kecam China kendali isu di Xinjiang

NEW YORK, 1 November - 50 negara mengecam tindakan Beijing yang didakwa melakukan pencabulan hak asasi manusia secara sistematik di wilayah Xinjiang.Antara negara berkenaan ialah Amerika Syarikat (AS), Britain, Jepun, Perancis, Australia, Turkiye, Guatemala dan Somalia.Kenyataan dibacakan Kanada ketika perbahasan Jawatankuasa Ketiga Perhimpunan Agung PBB mengendalikan hak asasi manusia mengakui prihatin terhadap keadaan di China, terutama pencabulan berterusan hak asasi manusia terhadap etnik Uighur dan minoriti lain yang kebanyakannya beragama Islam di Xinjiang.

Pejabat Pesuruhjaya Tinggi PBB bagi Hak Asasi Manusia (OHCHR) Ogos lalu menerbitkan laporan mengenai Xinjiang, memetik kemungkinan jenayah kemanusiaan terhadap Uighur dan minoriti Islam lain di wilayah barat.Beijing yang menafikan dakwaan itu mendakwa pihaknya memerangi keganasan dan memastikan pembangunan wilayah berkenaan.Kenyataan itu menyifatkan pelanggaran hak asasi manusia yang teruk dan sistematik tidak boleh dibenarkan atas dasar memerangi keganasan, selain khuatir China enggan membincangkan penemuannya, berpandukan penilaian OHCHR.Mereka menggesa Beijing melaksanakan syor penilaian OHCHR termasuk mengambil langkah segera bagi membebaskan semua individu yang kebebasannya dirampas di Xinjiang.-AFP


Pemain golf wanita Thailand kini nombor satu dunia

TOKYO, 1 November - Pemain golf remaja Thailand, Atthaya Thitikul muncul pemain nombor satu dunia kedua paling muda dalam sejarah golf wanita selepas tahun pertama menyertai Jelajah LPGA.Thitikul, 19, yang menang dua kali dalam siri jelajah tahun ini dan mengumpul 12 penamat dalam kelompok 10 terbaik, mengatasi pemain Korea Selatan, Ko Jin-young.Jin-young berada di ranking teratas sejak Januari tetapi cedera pergelangan tangan baru-baru ini dan terpaksa menarik diri daripa Kejuaraan Wanita BMW bulan lalu selepas dua pusingan.

Atthaya adalah pemain kedua di bawah usia 20 tahun berjaya menjadi pemain nombor satu, Lydia Ko dari New Zealand melakukannya keika berusia 17 tahun pada tahun 2015.Ko kini berada di ranking ketiga dunia."Ini amat bermakna untuk pasukan saya, keluarga saya, penyokong saya dan diri saya sendiri. Ia adalah satu penghormatan untuk mempunyai nama saya di bahagian atas antara nama terbesar permainan. Sangat istimewa untuk mencapai puncak tetapi lebih sukar untuk mengekalkannya."Saya masih perlu banyak belajar daripada semua legenda dan pemain semasa sama ada di dalam dan di luar padang. Saya akan terus bekerja keras untuk keluarga saya, pasukan saya, peminat saya dan negara saya." kata Atthaya yang akan muncul sebagai nombor satu buat kali pertama di LPGA Japan Classic minggu ini. Dia mendapat tempat keenam di Korea Selatan dua minggu lalu.Atthaya sebelum ini mencatat sejarah dengan memenangi Kejuaraan Thailand 2017 ketika berusia 14 tahun.-AFP


Dua anak pikul ibu, daki bukit tunai hasrat saksikan fenomena bunga Neelakurinji

KERALA, 1 November- Dua orang anak sanggup memikul ibu mereka sambil mendaki bukit yang curam bagi memenuhi permintaannya menyaksikan fenomena luar biasa bunga Neelakurinji yang mekar hanya sekali dalam tempoh 12 tahun.Elikutty Paul, 87 tahun, memberitahu salah seorang anak lelakinya bahawa dia ingin melihat bunga-bunga mekar yang jarang ditemui di daerah Idukki.Tanpa berlengah, anak lelakinya Rojan dan Sathyan membawa Elikutty menaiki jip dan mengembara hampir 100 kilometer untuk sampai ke bukit Kallipara berhampiran Munnar.Sebaik tiba, mereka menyedari tiada laluan yang boleh digunakan oleh kenderaan untuk sampai ke puncak bukit.Tidak mahu mengecewakan ibunya, Rojan dan Sathyan memikul ibu mereka dan mendaki sejauh 1.5 kilometer ke puncak bukit untuk menyaksikan fenomena bunga Neelakurinji.

(Rojan dan Sathyan memikul ibu mereka, Elikutty Paul yang berhasrat untuk menyaksikan fenomen bunga Neelakurinji / Foto India Times)

Neelakurinji merupakan bunga yang jarang ditemui di seluruh Ghats Barat dan mekar hanya sekali dalam 12 tahun di kawasan tertentu.


Modul makmal Mengtian berjaya berlabuh di kompleks stesen angkasa Tiangong, China

BEIJING, 1 November - Modul makmal Mengtian, modul makmal stesen angkasa kedua yang dilancarkan ke angkasa lepas pada Isnin, berjaya berlabuh di kompleks stesen angkasa Tiangong China kira-kira 13 jam selepas pelancarannya.China Manned Space Agensi (CMSA) dalam satu kenyataan memaklumkan Mengtian berlabuh dengan pelabuhan hadapan Tianhe, modul teras stesen angkasa, pada pukul 4.27 waktu tempatan selepas ia memasuki orbit seperti yang dirancang.Keseluruhan proses mengambil masa kira-kira 13 jam.

"Kemudian, Mengtian akan menjalankan transposisi seperti yang dirancang, berikutan angkasawan Shenzhou-14 China akan memasuki modul makmal yang baru dilancarkan."Modul Mengtian, bersama-sama dengan modul teras Tianhe dan modul makmal Wentian, kemudiannya akan membentuk konfigurasi asas stesen angkasa dalam bentuk T," kata CMSA.Modul Mengtian telah dilancarkan di atas roket pengangkut Long March-5B Y4 dari Tapak Pelancaran Kapal Angkasa Wenchang di Wilayah Hainan selatan China pada petang Isnin.Peralatan saintifik dalam modul Mengtian akan digunakan untuk mengkaji mikrograviti dan menjalankan eksperimen dalam fizik bendalir, sains bahan, sains pembakaran dan fizik asas.-REUTERS


50 negara kutuk pencabulan hak asasi manusia di wilayah Xinjiang

AMERIKA SYARIKAT, 1 November - Sebanyak 50 negara mengutuk pencabulan hak asasi manusia di wilayah Xinjiang China, ketika perbahasan di Pertubuhan Bangsa Bersatu (PBB)."Kami amat bimbang tentang situasi hak asasi manusia di Republik Rakyat China, terutamanya pencabulan hak asasi manusia yang berterusan terhadap Uyghur dan minoriti lain yang kebanyakannya Islam di Xinjiang," kata satu kenyataan, yang dibacakan Kanada semasa perbahasan Perhimpunan Agung PBB Jawatankuasa ketiga, yang mengendalikan hak asasi manusia.Ia melibatkan jenayah kemanusiaan terhadap Uyghur dan minoriti Islam yang lain.Antara negara tersebut ialah Amerika Syarikat, Britain, Jepun, Perancis, Australia, Turki, Guatemala dan Somalia.

Kesemua negara itu bersetuju menandatangani keyataan bersama yang dibacakan Kanada semasa perbahasan Perhimpunan Agung Pertubuhan Bangsa Bersatu (PBB).Beijing dalam kenyataan balas bagaimanapun menolak dakwaan itu, mendakwa mereka sekadar memerangi keganasan."Pelanggaran hak asasi manusia yang teruk dan sistematik seperti itu tidak boleh dibenarkan atas dasar memerangi keganasan. Memandangkan graviti penilaian OHCHR, kami bimbang China setakat ini enggan membincangkan penemuannya," tambah kenyataan itu. - AFP


Sembilan ditahan susulan runtuhan jambatan di barat India

NEW DELHI, 1 November - Sembilan ditahan susulan runtuhan jambatan gantung di negeri Gujarat barat India yang mengorbankan sekurang-kurangnya 141 orang.Mereka yang bekerja di syarikat yang menyelenggara jambatan itu di daerah Morbi disiasat atas tuduhan membunuh tanpa niat.Kejadian petang Ahad itu berlaku apabila sebuah jambatan era British runtuh hanya seminggu selepas pengubahsuaian.

Ketua polis tempatan, P Dekavadiya berkata mangsa termasuk kira-kira 50 kanak-kanak dengan yang paling muda, kanak-kanak lelaki dua tahun.Seorang anggota parlimen tempatan memaklumkan beliau kehilangan 12 anggota keluarga dalam kejadian itu, termasuk lima anak.Ketua Pegawai Perbandaran Morbi berkata jambatan itu belum diberikan sijil keselamatan selepas kerja-kerja pembaikan baru-baru ini.Perdana Menteri, Narendra Modi mengarahkan siasatan terperinci dilakukanJambatan sepanjang 232 meter yang menjadi ikon pelancongan popular bandar Morbi sedang digunakan beratus-ratus pengunjung sebelum ia tiba-tiba runtuh.-AFP


Korea arah wujudkan sistem kawalan orang ramai untuk acara spontan

SEOUL, 1 November - Presiden Korea Selatan, Yoon Suk-yeol mengarahkan kerajaan melaksanakan sistem kawalan ke atas orang ramai untuk acara yang tidak teratur dan spontan.Ini susulan kematian sekurang-kurangnya 154 orang dalam tragedi rempuhan ketika pesta Halloween di Seoul.Arahan Yoon dibuat pada mesyuarat mingguan dengan Perdana Menteri, Han Duck-soo pada Isnin.Presiden Yoon menyuarakan kesedihan selain merasa bertanggungjawab ke atas nyawa dan keselamatan rakyat.

Presiden Yoon menekankan perlunya memperkenal sistem kawalan keselamatan pencegahan kemalangan orang ramai bagi acara kumpulan spontan yang tidak mempunyai penganjur.Presiden juga meminta bantuan menyeluruh untuk persiapan pengebumian dan rawatan perubatan bagi yang cedera, serta siasatan lengkap mengenai punca kemalangan dan pendedahan hasil siasatan secara telus.Presiden Yoon sebelum ini mengisytiharkan tempoh berkabung nasional hingga Sabtu dan mengarahkan bendera dikibar separuh tiang di pejabat kerajaan.Sepanjang tempoh berkabung Yoon akan menangguhkan sesi soal jawab harian dengan wartawan untuk memberi tumpuan kepada usaha menangani kesan akibat insiden itu.-AFP